open-index/open-wikipedia-markdown huggingface dataset:
宋共公

**宋共公**，子姓，諱**固**，《史記》作**瑕**，乃春秋時宋之第二十五君。文公之子也。

文公二十二年（魯成公二年）薨，共公即位。是年冬十一月，華元及魯成公、蔡景侯、許靈公、楚公子嬰齊、秦右大夫說、陳公孫寧、衛孫良夫、鄭公子去疾、齊晏弱、曹、邾、薛、鄫諸侯之大夫盟於蜀。共公元年（魯成公三年）春正月，公會晉、魯、衛、曹諸侯伐鄭。二年（魯成公四年）春，華元如魯聘。三年（魯成公五年）春正月，魯仲孫蔑來聘。秋殺公子圍龜。圍龜，文公子。冬十一月，周定王崩，簡王立。十二月公會晉、齊、衛、鄭、曹、邾、杞諸侯同盟於蟲牢，諸侯謀復會，公辭以圍龜之難。四年（魯成公六年）春三月，晉、衛、鄭諸侯之師及伊雒之戎侵宋，以宋辭會也。秋，魯師侵宋。五年（魯成公七年）秋，楚伐鄭，公會晉、魯、齊、衛、曹、莒、邾、杞諸侯救鄭。八月，同盟於馬陵，尋蟲牢盟且服莒。六年（魯成公八年）春，華元如魯聘伯姬。伯姬，穆姜女，魯成公姊妹。夏，使公孫夀如魯納幣。七年（魯成公九年）春正月，公會晉、齊、衛、鄭、曹、莒、杞諸侯同盟於蒲。二月，魯伯姬歸於宋。夏，魯季孫行父來，致女。晉執鄭成公，以鄭貳於楚。鄭立公子髠頑。八年（魯成公十年）夏五月，公會晉、魯、齊、衛、曹諸侯伐鄭，歸鄭成公。九年（魯成公十一年），華元善楚公子嬰齊，又善晉欒書。冬，華元如楚，遂如晉，合晉、楚之成。十年（魯成公十二年）夏五月，晉、楚盟於宋西門之外。十一年（魯成公十三年），夏五月，公會周劉康公、成肅公及晉、魯、齊、衛、鄭、曹、邾、滕諸侯伐秦，戰於麻隧，秦師敗績。十三年（魯成公十五年）春三月，世子成會晉、魯、衛、鄭、曹、齊、邾諸侯同盟於戚。討曹成公殺太子而自立。夏六月，公薨。華元為右師，魚石為左師。司馬蕩澤（唐山）攻殺公子肥，欲殺華元，華元奔晉，魚石止之，至河乃還，誅蕩澤。乃立世子成立為平公。秋八月，葬共公。諡曰共，在位十三年。
## 據
* 《左氏春秋·成公》
* 《史記·宋微子世家》
分類:宋公世家
戰車

**戰車**者，攻伐之車也。驅以畜力，曩以馬，後亦牛、象。戰車多有輿而無頂，士卒持械立其上而鬬。昔者中土，周武王車三百乘而克商，後世諸侯數倍之，遂漸以車乘之數，論國之軒卑。

分類:兵
宋元公

**宋元公**，子姓，諱**佐**，乃春秋時宋之第二十七君。平公之子也。

三十八年（魯昭公四年）夏，世子佐及楚、蔡、陳、鄭、許、徐、滕、頓、胡、沈、小邾淮夷諸侯會於申，世子佐先歸。四十四年（魯昭公十年）薨，世子佐立為元公。元公元年（魯昭公十一年）春二月，魯叔弓來會葬，楚圍蔡。秋，華亥會晉、魯、齊、衛、鄭、曹、杞諸侯之大夫於厥憖，謀救蔡。二年（魯昭公十二年）夏，華定如魯聘。定，華椒孫也。三年（魯昭公十三年）楚公子棄疾弒靈王，自立為平王。秋，公會周劉子及晉、魯、齊、衛、鄭、曹、莒、邾、滕、薛、杞小邾諸侯於平丘，八月，以齊服，同盟於平丘。八年（魯昭公十八年）夏五月，宋火災，邾襲鄅。九年（魯昭公十九年）春二月，宋伐邾，取蟲。夏五月，邾人、郳人、徐人會公，同盟於蟲。公無信多私，而惡華、向二族。十年（魯昭公二十年）夏六月，華定、華亥與向寧殺羣公子，公如華氏，請遂劫公。取太子欒、母弟辰、公子地以為質。公亦取華、向之子，與華氏盟，以為質。冬十月，公殺華、向之質，而攻之。華亥、向寧、華定出奔陳。華費遂之子華登奔吳。楚平王太子建來奔，見諸華氏相攻亂，建去如鄭。華多僚與華貙相惡，乃譖諸公曰：「貙將納亡人。」公與華費遂謀逐貙。多僚、貙，並華費遂子。十一年（魯昭公二十一年）夏五月，貙家臣臼任、鄭翩殺多僚，劫華費遂以叛，而召亡人。華亥、向寧、華定自陳入，以南里叛。六月，宋城舊鄘及桑林之門而守之。冬十月，華登以吳師救華氏，齊烏枝嗚適戍宋。宋師及齊師敗吳師於鴻口，華登帥其餘以敗宋師。公欲出，㕑人濮徇曰：「揚徽者，公徒也。」眾從之。遂敗華氏於新里。十一月，晉師、齊師、衛師救宋，與華氏戰於赭丘，大敗華氏，圍諸南里。華登如楚乞師。十二年（魯昭公二十二年）春，楚薳越使來請華氏。諸侯之戍謀曰：「若華氏知困而致死，楚恥無功而疾戰，非吾利也。不如出之，以為楚功。」固請出之，華亥、向寧、華定、華貙、華登出奔楚。公使公孫忌為大司馬、平公曾孫邊卬為大司徒、樂喜孫樂祁犂為司城、仲江孫仲幾為左師、樂大心為右師、樂喜孫樂輓為大司寇，以靖國人。夏四月，周景王崩，悼王立。六月，王子朝作亂，悼王居於皇。冬十一月，悼王崩，敬王立。十三年（魯昭公二十三年）秋，敬王居於狄泉，尹氏立王子朝。十五年（魯昭公二十五年）春，魯叔孫婼來聘。夏，樂大心會晉、魯、衛、鄭、曹、邾、滕、薛、小邾諸侯之大夫於黃父。晉趙鞅令輸王粟、具戍人，曰：「明年將納王。」魯季孫意如逐其君昭公。冬十一月，元公為魯昭公避季氏居外，為之求入魯，公將為魯故如晉，行道於曲棘薨。太子欒立為景公，景公元年春正月，葬元公。
## 據
* 《左氏春秋·昭公》
* 《史記·宋微子世家》
分類:宋公世家
宋景公

**宋景公**，子姓，諱**欒**，史記作**頭曼**，乃春秋時宋之第二十八君。元公之子也。

元公十五年（魯昭公二十五年），元公將亡，夢太子欒即位於廟，及薨，欒即位是為景公。景公元年（魯昭公二十六年）冬十月，晉師納周敬王，敬王入於成周，王子朝奔楚。二年（魯昭公二十七年）秋，樂祁犁及晉、衛、曹、邾、滕諸侯之大夫會於扈，戍周且謀納魯昭公。七年（魯昭公三十二年）冬，仲幾會晉、魯、齊、衛、鄭、曹、莒、薛、杞、小邾諸侯之大夫於狄泉，謀城成周。八年（魯定公元年）春正月，晉合諸侯之大夫城成周，執仲幾歸諸京師。十一年（魯定公四年）春三月，公會周劉子及晉、魯、蔡、衛、陳、鄭、許、曹、莒、邾、頓、胡、滕、薛、杞、小邾、齊諸侯於召陵，侵楚。十三年（魯定公六年）秋八月，樂祁犁如晉，未致使而與趙鞅私飲酒，晉執樂祁犁。周儋翩作亂。冬十月，王處於姑蕕。十四年（魯定公七年）冬十一月，王入於王城。十五年（魯定公八年）春，樂祁犁歸，卒於大行。十六年（魯定公九年）春，向巢如晉盟，且逆樂祁犁之屍。魯陽虎來奔，已復去。公初使樂大心如晉，大心辭以疾。十七年（魯定公十年）秋，逐大心，大心出奔曹。公嬖向魋（司馬桓魋），取景公弟公子地馬與魋。地怒，抶魋而奪之。地出奔陳。冬母弟辰暨仲幾子仲佗、褚師叚子石彄出奔陳。十八年（魯定公十一年）春，弟辰及仲佗、石彄、公子地自陳入於蕭，以叛。秋，樂大心自曹入於蕭，晉荀寅、士吉射叛。二十一年（魯定公十四年）秋，公及齊景公會於洮，謀救范氏也。公子地自蕭奔鄭。二十二年（魯定公十五年）夏，鄭伐宋，敗宋師於老丘。為地城嵒、戈、鍚。三邑，鄭、宋問隙地。齊景公、衛靈公次於渠蒢，謀救宋。

二十五年（魯哀公三年）夏，樂髠伐曹。孔子過宋，宋司馬桓魋惡之，欲殺孔子，孔子微服去。二十六年（魯哀公四年）春，小邾子無道，宋執小邾子。二十七年（魯哀公五年）夏，齊伐宋。二十八年（魯哀公六年）冬，向巢伐曹。二十九年（魯哀公七年）春，鄭叛晉，皇瑗侵鄭。秋，宋圍曹，築五邑於其郊，曰黍丘、揖丘、大城、鍾、䢴。冬，鄭救曹侵宋。三十年（魯哀公八年）春正月，曹倍宋，又倍晉，宋伐曹，晉不救。公滅曹，執曹伯陽及司城公孫疆以歸，殺之。三十一年（魯哀公九年）春，鄭圍宋雍丘，皇瑗圍鄭師。二月，取鄭師於雍丘。夏，公伐鄭。三十二年（魯哀公十年）夏，伐鄭。三十四年（魯哀公十二年）秋，皇瑗及魯哀公、衛出公盟於鄖。九月，向巢伐鄭，取鍚，殺公子地，遂圍嵒。冬十二月，鄭救嵒，圍宋師。三十五年（魯哀公十三年）春，向魋救宋師，逃歸。鄭取宋師於嵒，獲成讙、郜延。三十六年（魯哀公十四年），向魋害於公，公與左師向巢攻之。魋入於曹以叛。夏六月，使巢伐之，不能，亦入於曹。魋奔衛，巢奔魯。齊田常弒簡公。三十七年（魯哀公十五年）夏，鄭伐宋。三十八年（魯哀公十六年）夏四月，孔子卒。三十九年（魯哀公十七年）楚惠王滅陳。熒惑守心。心，宋之分野也。景公憂之。司星子韋曰：「可移於相。」景公曰：「相，吾之股肱。」曰：「可移於民。」景公曰：「君者待民。」曰：「可移於歲。」景公曰：「歲饑民困，吾誰為君！」子韋曰：「天高聽卑。君有君人之言三，熒惑宜有動。」於是候之，果徙三度。向魋臣子儀克讒皇瑗之子麋曰：「麋將納桓氏。」桓氏，即向魋向巢等。公執之，皇瑗奔晉，召之歸。四十年（魯哀公十八年）春，殺皇瑗。既而聞其情，使皇緩為右師。是年，敬王崩，元王立。四十七年（魯哀公二十五年），衛褚師比等逐衛出公，出公來奔。四十八年（魯哀公二十六年）元王崩，貞定王立。夏五月，樂茷會越大夫臯如、後庸、魯叔孫舒納衛出公不克入。冬十月，公遊於空澤，辛巳，薨於連中。景公無子也，侄孫啟、得繼立。景公在位四十八年，史記誤作六十四年。
## 據
* 《左氏春秋》
* 《史記·宋微子世家》
分類:宋公世家
坐榻

**坐榻**者，倚坐之榻也。曩多木製且硬，今多軟質，內充棉物，人坐其上而靡疲，是以休養。
安國單于

**安國單于**，南匈奴之第九任單于，姓攣鞮氏，名**安國**，伊伐於慮鞮單于之子也。

漢和帝永元五年（九十三年）單于屯屠何薨，伊屠於閭鞮單于弟安國立。安國初為左賢王而無稱譽。左谷蠡王師子素勇黠多知，前單于宣及屯屠何皆愛其氣決，故數遣將兵出塞，掩擊北庭，還受賞賜，天子亦加殊異。是以國中盡敬師子，而不附安國。安國由是疾師子，欲殺之。其諸新降胡初在塞外，數為師子所驅掠，皆多怨之。安國因是委計降者，與同謀議。安國既立為單于，師子以次轉為左賢王，覺單于與新降者有謀，乃別居五原界。單于每龍會議事，師子輒稱病不往。皇甫棱知之，亦擁護不遣，單于懷憤益甚。六年春（九十四年），皇甫棱免，以執金吾朱徽行度遼將軍。時單于與中郎將杜崇不相平，乃上書告崇，崇諷西河太守令斷單于章，無由自聞。徽、崇遂發兵造其庭。安國夜聞漢軍至，大驚，棄帳而去，因舉兵及將新降者欲誅師子。師子先知，乃悉將廬落入曼柏城。安國追到城下，門閉不得入。朱徽遣吏曉譬和之，安國不聽。城既不下，乃引兵屯五原。崇、徽因發諸郡騎追赴之急，眾皆大恐，安國舅骨都侯喜為等慮并被誅，乃格殺安國。安國立一年，師子立，號亭獨尸逐侯鞮單于。
## 據
* 《後漢書·南匈奴列傳》
分類:匈奴本紀
楚共王

**楚共王**，羋姓，熊氏，諱**審**，乃春秋時楚王，莊王之子也。

莊王二十三年（魯宣公十八年）薨，王子審立為共王。共王二年（魯成公二年），王將伐魯，使屈巫聘於齊，告師期。適魯會晉伐齊，楚侵魯及陽橋，以救齊。魯請盟，許之。冬十一月，公子嬰齊及魯成公、蔡景侯、許靈公、秦右大夫說、宋華元、陳公孫寧、衛孫良夫、鄭公子去疾、齊晏弱、曹、邾、薛、鄫諸侯之大夫盟於蜀。三年（魯成公三年），諸侯伐鄭，鄭敗諸丘輿。皇戍來獻捷，楚歸荀罃於晉。四年（魯成公四年），晉伐鄭，楚救之。五年（魯成公五年），許愬鄭於楚，楚執鄭皇戍。鄭叛楚，及晉平。冬，周定王崩，周簡王立。六年（魯成公六年），伐鄭，晉救之，遇於繞角，楚師還。晉師遂侵蔡，楚救蔡，御諸桑隧，晉師還。七年（魯成公七年），伐鄭，諸侯救鄭，鄭攻楚師，囚鍾儀，獻諸晉。八年（魯成公八年），晉侵蔡，遂侵楚，獲申驪。九年（魯成公九年），楚以重賂求鄭，鄭成公會公子成於鄧。秋，晉執鄭成公，伐鄭。楚侵陳以救鄭。晉歸鍾儀於楚，以求成。冬，自陳伐莒，莒潰，遂入鄆。十二月，使公子辰如晉，報鍾儀之使，請修好、結成。十一年（魯成公十一年），宋華元來，遂如晉，合晉、楚之成。十二年（魯成公十二年）夏五月，公子罷、許偃會晉士燮盟於宋西門之外。諸侯遂會於瑣澤。晉郤至來聘且涖盟。冬，公子罷如晉聘且涖盟。十二月，及晉侯盟於赤棘。十五年（魯成公十五年），楚侵鄭，遂侵衛，鄭侵楚，取新石。冬，遷許於葉。十六年（魯成公十六年），王使公子成以汝陰之田求成於鄭。鄭叛晉，及楚盟於武城。晉伐鄭。鄭告急，共王救鄭。晉楚遇於鄢陵，及戰，射共王中目。王宵遁，共王召公子側。公子側嗜酒，從者豎陽穀進酒醉。王怒，射殺側，以公子嬰齊為令尹。遂罷兵歸。十七年（魯成公十七年），楚戍鄭。晉會諸侯伐鄭，楚救之，諸侯還。冬，諸侯復伐鄭，楚救之，諸侯還。十八年（魯成公十八年），鄭會王伐宋彭城，納宋魚石、向為人、鱗朱、向帶、魚府，以三百乘戍之而還。宋圍彭城，楚救之，伐宋。宋告急於晉。晉侯師於臺谷以救宋，遇楚師於靡角之谷，楚師還。十九年（魯襄公元年），晉會諸侯伐鄭，晉師自鄭侵楚焦、夷及陳。秋，楚救鄭，侵宋呂、留。周簡王崩，周靈王立。二十年（魯襄公二年），殺右司馬公子申。二十一年（魯襄公三年），公子嬰齊伐吳，克鳩茲，至於衡山，使鄧廖侵吳。吳獲鄧廖，師歸。吳伐楚，取駕。嬰齊卒，以公子壬夫為令尹。陳叛楚。冬，侵陳，陳成公卒，乃止。二十二年（魯襄公四年），侵陳。二十三年（魯襄公五年），討陳叛故，殺公子壬夫，以公子貞為令尹。冬，公子貞伐陳，諸侯救陳。二十五年（魯襄公七年），貞圍陳，諸侯會於鄬，以救之。陳使哀公弟公子黃來楚，執之。二十六年（魯襄公八年），鄭侵蔡，楚伐鄭，鄭成。二十七年（魯襄公九年），秦使來乞師，將伐晉，許之。秋，共王師於武城，以為秦援。冬，諸侯伐鄭。十二月，復伐鄭，鄭成。楚伐鄭，鄭又及楚平，同盟於中分。二十八年（魯襄公十年），楚及鄭圍宋。秋，侵魯西鄙，還，圍蕭。諸侯伐鄭，城虎牢而戍之，鄭及晉平。公子貞救鄭，鄭又與楚盟，諸侯之師還，楚師亦還。二十九年（魯襄公十一年），諸侯圍鄭，鄭成，同盟於亳。公子貞乞旅於秦，以伐鄭。鄭簡公逆之，伐宋。秋，諸侯悉師以復伐鄭，鄭成。冬，鄭及諸侯會於蕭魚。三十年（魯襄公十二年），楚報晉取鄭，及秦伐宋。秦嬴歸於楚。秦嬴者，秦景公妹也，為共王夫人。楚使公子午聘於秦。三十一年（魯襄公十三年），王疾，告大夫曰：「不榖不德，少主社稷，生十年而喪先君，未及習師保之教訓，而應受多福，是以不德，而亡師於鄢，以辱社稷，為大夫憂，其弘多矣。若以大夫之靈，獲保首領以歿於地。唯是春秋窀穸之事，所以從先君於禰廟者，請為靈，若厲，大夫擇焉。」莫對。及五命乃許。冬十二月，王薨，子昭立為康王。公子貞謀諡，大夫曰：「君有命矣。」貞曰：「君命以共，若之何毀之。赫赫楚國，而君臨之，撫有蠻夷，奄征四海，以屬諸夏，而知其過，可不謂共乎。請諡之共。」大夫從之。
## 據
* 《左氏春秋》
* 《史記·楚世家》
分類:楚世家
麭

**麭**者，洋膳也。磨五穀爲末，輔以糖、鷄卵、香料以成麪團，乃烘以爐火而製。
分類:小食
楚靈王

**楚靈王**，羋姓，熊氏，諱**圍**，乃春秋時楚王，共王之子，康王之庶弟也。

康王寵弟公子圍、子比、黑肱、棄疾。郟敖元年（魯襄公二十九年）公子圍為令尹。二年（魯襄公三十年）秋，公子圍殺大司馬蒍掩，而取其室。四年（魯昭公元年）公子圍聘於鄭，且娶於公孫段氏，遂及諸侯之大夫會於虢。冬，公子圍將聘於鄭，聞郟敖有疾而還。十二月己酉，圍入問郟敖疾，絞而弒之，遂殺其子莫及平夏。使使赴於鄭。伍舉問曰：「誰為後？」對曰：「寡大夫圍。」伍舉更曰：「共王之子圍為長。」子比奔晉，而圍立，改名**虔**，是為靈王。以薳罷為令尹。是年，鄭游吉來會葬郟敖，且聘立君王。

靈王二年（魯昭公三年），鄭簡公來，子產相，楚王享之，田於江南之夢。三年（魯昭公四年），許男來，王止之。遂止鄭簡公，復田江南。楚使椒舉如晉，欲會諸侯，且請昏，晉許之。夏六月，王及蔡、陳、鄭、許、徐、滕、頓、胡、沈、小邾、宋諸侯、淮夷會於申。徐子，吳出也，以為貳，執於申。伍舉曰：「昔夏啟有鈞臺之饗，商湯有景亳之命，周武王有盟津之誓，成王有岐陽之蒐，康王有豐宮之朝，穆王有塗山之會，齊桓有召陵之師，晉文有踐土之盟，君其何用？」靈王曰：「用桓公。」時鄭子產在焉。於是晉、宋、魯、衛不往。靈王已盟，有驕色。伍舉曰：「桀為有仍之會，有緡叛之。紂為黎山之會，東夷叛之。幽王為太室之盟，戎、翟叛之。君其慎終。」秋七月，王以諸侯兵伐吳，圍朱方，八月，克之，執齊慶封，殺之，滅其族。以封徇，曰：「無效齊慶封弒其君而弱其孤，以盟諸大夫！」封反曰：「莫如楚共王庶子圍弒其君兄之子員而代之立！」於是靈王使棄疾殺之。遂滅賴，遷賴於鄢，欲遷許於賴，使鬬韋龜與公子棄疾城之而還。冬，吳伐楚，入棘、櫟、麻，東國水，不可以城。楚大夫彭生罷賴之師。四年（魯昭公五年），以貳於吳故，殺大夫屈申。以屈建子屈生為莫敖，使與薳罷如晉逆女。晉韓起來送女，羊舌肸為介。王欲以起為閽，肸為司宮，以辱晉。薳啟疆進説，乃厚為之禮。冬十月，王以蔡、陳、許、頓、沈、徐、越諸侯伐吳，吳王餘眛使其弟蹶由來犒師，楚執之，將以釁鼓。既而赦之，及汝清。吳不可入，遂觀兵於坻箕之山，無功而還。王懼吳，使沈尹射待命於巢，薳啟疆待命於雩婁。五年（魯昭公六年），公子棄疾如晉。秋，徐大夫徐儀楚來聘，王執之，逃歸。懼其叛也，伐徐。吳救之，薳罷伐吳，吳敗楚師於房鍾。六年（魯昭公七年），王成章華之臺，願與諸侯落之。薳啟疆曰：「臣能得魯侯。」遂如魯，召魯昭公。魯昭公來，王享之於新臺。好以大屈。大屈，弓名。既而悔之，薳啟疆説魯昭公，使反之。七年（魯昭公八年），就章華臺，下令內亡人實之。陳殺其世子偃師，哀公縊，使行人幹徴師來赴，殺之。秋，公子去疾圍陳。冬，滅陳，使穿封戌為陳公。八年（魯昭公九年），魯、宋、鄭、衛諸侯之大夫會王於陳，公子棄疾遷許於夷，然丹還城父人於陳，遷方城外人於許。夏四月，陳災。十年（魯昭公十一年），以蔡靈侯弒父，王在申，召蔡侯，伏甲而饗之，醉而殺蔡侯，刑其士七十人。公子棄疾圍蔡，晉使請蔡，弗許。冬，滅蔡，用隱太子於岡山。遂城陳、蔡、不羮，使棄疾為蔡公。

十一年（魯昭公十二年），殺大夫成熊。成熊，成得臣孫。冬，圍許以懼吳。王次於乾谿，以為之援。雨雪，王皮冠、秦復陶，翠被，豹舄，執鞭以出，僕析父從。右尹然丹夕，王見之，去冠、被，舍鞭，與之語，曰：「昔我先王熊繹與呂伋、王孫牟、燮父、禽父，並事康王，齊、晉、魯、衛四國，其封皆受寶器，我獨無有。今吾使人於周，求鼎以為分，王其與我乎？」對曰：「與君王哉！昔我先王熊繹辟在荊山，篳路藍縷以處草莽，跋涉山林以事天子，唯是桃弧棘矢以共禦王事。齊，王舅也；晉及魯、衛，王母弟也。楚是以無分，而彼皆有。今周與四國服事君王，將唯命是從，豈其愛鼎？」王曰：「昔我皇祖伯父昆吾，舊許是宅。今鄭人貪賴其田，而不我與。我若求之，其與我乎？」對曰：「與君王哉！周不愛鼎，鄭敢愛田？」王曰：「昔諸侯遠我而畏晉，今我大城陳、蔡、不羹，賦皆千乘，子與有勞焉。諸侯其畏我乎？」對曰：「畏君王哉！是四國者，專足畏也，又加之以楚，敢不畏君王哉！」《史記》以此言為析父所對。靈王曰：「析父善言古事焉。」工尹路請曰：「君王命剝圭以為鏚柲，敢請命。」王入視之，析父謂然丹：「吾子，楚國之望也。今與王言如響，國其若之何？」然丹曰：「摩厲以須，王出，吾刃將斬矣。」王出，復語。左史倚相趨過，王曰：「是良史也，子善視之。是能讀三墳、五典、八索、九丘。」對曰：「臣嘗問焉，昔穆王欲肆其心，周行天下，將皆必有車轍馬跡焉。祭公謀父作《祈招》之詩以止王心，王是以獲沒於祗宮。臣問其詩而不知也。若問遠焉，其焉能知之？」王曰：「子能乎？」對曰：「能，其詩曰：『祈招之愔愔，式昭德音。思我王度，式如玉，式如金。形民之力，而無醉飽之心。』」王揖而入，饋不食，寢不寐，數日，不能自克，以及於難。仲尼聞之，曰：「古也有志：『克己復禮，仁也』。信善哉！楚靈王若能如是，豈其辱於乾谿？」

十二年（魯昭公十三年）春，楚靈王樂乾谿，不能去也。國人苦役。初，靈王會兵於申，僇越大夫常壽過，殺蔡大夫觀起。起子從亡在吳，乃勸吳王餘眛伐楚，為閒越大夫常壽過而作亂，為吳閒。王之殺郟敖也。公子比出奔晉，公子黑肱出奔鄭，及是黑肱、公子棄疾因薳氏、許圍、蔡洧、蔓成然四族之徒以入楚，殺太子祿及公子罷敵。公子比為王，黑肱為令尹，棄疾為司馬，先除王宮，使觀從從帥於乾谿，而告之曰：「國有王矣。先歸，復爵邑田室。後者遷之。」楚師潰。王聞羣公子之死也，自投於車下，曰：「人之愛其子也，亦如余乎。」侍者曰：「甚焉。小人老而無子，知擠於溝壑矣。」王曰：「余殺人子多矣，能無及此乎。」然丹曰：「請待於郊，以聽國人。」王曰：「衆怒不可犯也。」曰：「若入於大都，而乞師於諸侯。」王曰：「皆叛矣。」曰：「若亡於諸侯，以聽大國之圖君也。」王曰：「大福不再，祗取辱焉。」於是王乘舟將欲入鄢。然丹度王不用其計，懼俱死，亦去王亡。靈王於是獨傍偟山中，野人莫敢入王。王行遇其故鋗人，謂曰：「為我求食，我已不食三日矣。」鋗人曰：「新王下法，有敢饟王從王者，罪及三族，且又無所得食。」王因枕其股而臥。鋗人又以土自代，逃去。王覺而弗見，遂飢弗能起。芋尹申無宇之子申亥曰：「吾父再犯王命，王弗誅，恩孰大焉！」乃求王，遇王飢於棘闈，奉之以歸。夏五月癸丑，王縊於申亥氏，申亥以其二女殉而葬之。平王時，申亥以王柩告，乃改葬之。

初，王卜曰：「余尚得天下。」不吉。投龜，詬天而呼曰：「是區區者而不余畀，余必自取之。」民患王之無厭也，故從亂如歸。
## 據
* 《左氏春秋》
* 《史記·楚世家》
分類:楚世家
楚昭王

**楚昭王**，羋姓，熊氏，諱**軫**，《史記》作**珍**，春秋時楚王，平王之太子也。

平王十三年（魯昭公二十六年）薨，令尹囊瓦曰：「太子珍少，且其母乃前太子建所當娶也。」欲立公子申。公子申，平王之庶子也，有義。公子申曰：「國有常法，更立則亂，言之則致誅。」乃立太子珍，是為昭王。冬十一月，周敬王入於成周，王子朝來奔。

昭王元年（魯昭公二十七年），吳伐楚，使公子掩餘、公子燭庸圍潛。楚救潛，一師遇於窮，一師至於潛，吳師不能退。吳弒其王僚，掩餘奔徐，燭庸奔鍾吾，楚師還。夏四月，殺大夫郤宛。楚眾不說費無極，以其讒亡太子建，殺伍奢子父與郤宛。宛之宗姓伯氏子嚭及子胥皆奔吳，吳兵數侵楚，楚人怨無忌甚。秋九月，令尹囊瓦誅費無極以說眾，盡滅其族，眾乃喜。四年（魯昭公三十年），吳公子掩餘、燭庸來奔，楚使居養，封之以害吳。冬，吳執鍾吾子，遂滅徐。楚救徐，弗及，遂城夷。夷，城父也。使徐子處之。五年（魯昭公三十一年），吳侵楚，伐夷，侵楚邑潛、六。楚救潛，吳師還。吳圍弦，楚救弦，及豫章，吳師還。八年（魯定公二年），囊瓦伐吳，師於豫章，吳敗楚師，遂圍巢，克之，獲楚公子繁。

十年（魯定公四年），蔡滅沈，楚為沈故圍蔡。冬，吳王闔閭、伍子胥、伯嚭與帥吳師與蔡昭侯、唐成公伐楚。楚使囊瓦以兵迎之，夾漢水陣。十二月，吳陳兵栢舉，擊楚師，大敗之。囊瓦奔鄭，楚兵走，吳乘勝逐之，五戰及郢，昭王取妺芊畀我以出，涉睢。鍼尹固與同舟，王使執燧象以奔吳師。燒火燧，繫象尾，驚卻吳師。庚辰，吳兵遂入郢，辱平王之墓，以伍子胥故也。遂濟江，入於雲夢中。王寢，雲夢不知其王也，盜攻之，以戈擊王。王奔鄖，鄖公辛之弟懷曰：「平王殺吾父，今我殺其子，不亦可乎？」鄖公止之，然恐其弒昭王，與其弟巢以王奔隨。吳王聞昭王往，即進擊隨，使出王。謂隨人曰：「周之子孫封於江漢之閒者，楚盡滅之。」欲殺昭王。王之兄公子結似王，乃深匿王，自以為王，謂隨人曰：「以我與吳。」隨人卜與吳，不吉，乃謝吳王曰：「昭王亡，不在隨。」吳請入自索之，隨不聽，吳亦罷去。王割公子結心前之血以與隨人盟。申包胥如秦乞師。十一年（魯定公五年）夏六月，申包胥以秦師車五百乘救楚，楚亦收餘散兵，與秦擊吳。大敗吳王弟夫概王於沂，又敗之軍祥，遂滅唐，又敗吳師於公壻之谿。會夫概見吳王兵傷敗，乃亡歸，自立為王。闔閭聞之，引兵去楚，歸擊夫概。夫概敗，奔楚，楚封之堂谿，號為堂谿氏。冬十月，王入郢。

十二年（魯定公六年），吳復伐楚，太子終纍敗楚舟師，取番。公子結又以陵師敗於繁陽。楚大惕，懼亡，遷郢於鄀，而改紀其政。二十年（魯定公十四年），滅頓，以頓子牂歸。吳王闔閭伐越。越王句踐射傷吳王，遂死。吳由此怨越而不西伐楚。二十一年（魯定公十五年），楚滅胡。二十二年（魯哀公元年），圍蔡，使疆於江汝之間，師還。蔡請遷於吳。二十五年（魯哀公四年），楚克夷虎，圍蠻氏，蠻氏潰，蠻子赤奔晉。晉執之，歸於楚。

二十七年（魯哀公六年），吳伐陳，昭王曰：「吾先君與陳有盟，不可以不救。」乃救陳。秋七月，師於城父。卜戰，不吉，卜退，不吉。王曰：「然則死也。再敗楚師，不如死；棄盟、逃讐，亦不如死。死一也，其死讐乎。」乃召諸公子大夫曰：「孤不佞，再辱楚國之師，今乃得以天壽終，孤之幸也。」命公子申為王，不可，命公子結，亦不可，命公子啟，五辭而後許。有雲如衆赤鳥，夾日以飛三日，王使問諸周大史。説苑作大史州黎。周大史曰：「其當王身乎！若禜之，可移於令尹、司馬。」王曰：「除腹心之疾，而寘諸股肱，何益？不榖不有大過，天其夭諸？有罪受罰，又焉移之。」遂弗禜。將戰，王有疾。卜曰：「河為祟。」王弗祭。大夫請祭諸郊，王曰：「三代命祀，祭不越望。江、漢、雎、漳，楚之望也。禍福之至，不是過也。不榖雖不德，河非所獲罪也。」遂弗祭。孔子聞是言，曰：「楚昭王知大道矣。其不失國也，宜哉。」庚寅，王攻大冥，薨於城父。公子啟與公子申、公子結謀，曰：「王病甚，舍其子讓群臣，臣所以許王，以廣王意也。今君王卒，臣豈敢忘君王之意乎。」潛師，閉塗，逆越女之子章立之為惠王，而後還。
## 據
* 《左氏春秋》
* 《史記·楚世家》
分類:楚世家
湖邪尸逐侯鞮單于

**湖邪尸逐侯鞮單于**，南匈奴之第六任單于，姓攣鞮氏，名**長**，䤈落尸逐鞮單于之子，䤈僮尸逐侯鞮單于之弟也。

漢明帝永平六年（六十三年）丘除車林鞮單于薨，長立，號湖邪尸逐侯鞮單于。時北匈奴猶盛，數寇邊，漢朝廷以為憂。會北單于欲合巿，遣使求和親，漢明帝冀其交通，不復為寇。乃許之。八年（六十五年），遣越騎司馬鄭眾北使報命，而南部須卜骨都侯等知漢與北虜交使，懷嫌怨欲畔，密因北使，令遣兵迎之。鄭眾出塞，疑有異，伺候果得須卜使人，乃上言宜更置大將，以防二虜交通。由是始置度遼營，以中郎將吳棠行度遼將軍事，副校尉來苗、左校尉閻章、右校尉張國將黎陽虎牙營士屯五原曼柏。又遣騎都尉秦彭將兵屯美稷。其年秋，北虜果遣二千騎候望朔方，作馬革船，欲度迎南部畔者，以漢有備，乃引去。復數寇鈔邊郡，焚燒城邑，殺略甚眾，河西城門晝閉。帝患之。十六年（七十三年），乃大發緣邊兵，遣諸將四道出塞，北征匈奴。南單于遣左賢王信隨太僕祭肜及吳棠出朔方高闕，攻皋林溫禺犢王於涿邪山。虜聞漢兵來，悉度漠去。肜、棠坐不至涿邪山免，以騎都尉來苗行度遼將軍。其年，北匈奴入雲中，遂至漁陽，太守廉范擊卻之。詔遣使者高弘發三郡兵追之，無所得。漢章帝建初元年（七十六年），來苗遷濟陰太守，以征西將軍耿秉行度遼將軍。時皋林溫禺犢王復將眾還居涿邪山，南單于聞知，遣輕騎與緣邊郡及烏桓兵出塞擊之，斬首數百級，降者三四千人。其年，南部苦蝗，大飢，章帝稟給其貧人三萬餘口。七年（八十二年），耿秉遷執金吾，以張掖太守鄧鴻行度遼將軍。八年（八十三年），北匈奴三木樓訾大人稽留斯等率三萬八千人、馬二萬匹、牛羊十餘萬，款五原塞降。元和元年（八十四年），武威太守孟雲上言北單于復願與吏人合市，詔書聽雲遣驛使迎呼慰納之。北單于乃遣大且渠伊莫訾王等，驅牛馬萬餘頭來與漢賈客交易。諸王大人或前至，所在郡縣為設官邸，賞賜待遇之。南單于聞，乃遣輕騎出上郡，遮略生口，鈔掠牛馬，驅還入塞。二年（八十五年）正月，北匈奴大人車利、涿兵等亡來入塞，凡七十三輩。時北虜衰耗，黨眾離畔，南部攻其前，丁零寇其後，鮮卑擊其左，西域侵其右，不復自立，乃遠引而去。元和二年，單于長薨，伊伐於慮鞮單于汗之子宣立，號伊屠於閭鞮單于。
## 子
* 萬氏尸逐鞮單于 檀
* 烏稽侯尸逐鞮單于 拔
* 去特若尸逐就單于 休利
## 據
* 《後漢書·南匈奴列傳》
分類:匈奴本紀
休蘭尸逐侯鞮單于

**休蘭尸逐侯鞮單于**，南匈奴之第八任單于，姓攣鞮氏，名**屯屠何**，䤈落尸逐鞮單于之子，湖邪尸逐侯鞮單于之弟也。

漢章帝章和二年（八十八年），伊屠於閭鞮單于宣立三年薨，屯屠何立，號休蘭尸逐侯鞮單于。時北匈奴大亂，加以飢蝗，降者前後而至。南單于將并北庭，會章帝崩，竇太后臨朝。永元元年（八十九年），以秉為征西將軍，與車騎將軍竇憲率騎八千，與度遼兵及南單于眾三萬騎，出朔方擊北匈奴，大破之。北單于奔走，首虜二十餘萬人。二年（九十年）春，鄧鴻遷大鴻臚，以定襄太守皇甫棱行度遼將軍。南單于復上求滅北庭，於是遣左谷蠡王師子等將左右部八千騎出雞鹿塞，中郎將耿譚遣從事將護之。至涿邪山，乃留輜重，分為二部，各引輕兵兩道襲之。左部北過西海至河雲北，右部從匈奴河水西繞天山，南度甘微河，二軍俱會，夜圍北單于。北單于大驚，率精兵千餘人合戰。單于被創，墯馬復上，將輕騎數十遁走，僅而免脫。得其玉璽，獲閼氏及男女五人，斬首八千級，生虜數千口而還。是時南部連剋獲納降，黨眾最盛，領戶三萬四千，口二十三萬七千三百，勝兵五萬一百七十。故從事中郎將置從事二人，耿譚以新降者多，上增從事十二人。三年（九十一年），北單于復為右校尉耿夔所破，逃亡不知所在。其弟右谷蠡王於除鞬自立為單于，將右溫禺鞬王、骨都侯已下眾數千人，止蒲類海，遣使款塞。大將軍竇憲上書，立於除鞬為北單于，朝廷從之。四年（九十二年），遣耿夔即授璽綬，賜玉劍四具，羽蓋一駟，使中郎將任尚持節衛護屯伊吾，如南單于故事。方欲輔歸北庭，會竇憲被誅。五年（九十三年），於除鞬自畔還北，帝遣將兵長史王輔以千餘騎與任尚共追誘將還斬之，破滅其眾。單于屯屠何立六年薨，單于宣弟安國立。
## 據
* 《後漢書·南匈奴列傳》
分類:匈奴本紀
伊屠於閭鞮單于

**伊屠於閭鞮單于**，南匈奴之第七任單于，姓攣鞮氏，名**宣**，伊伐於慮鞮單于之子也。

漢和帝元和二年（八十五年）單于長薨，宣立，號伊屠於閭鞮單于。其歲，單于遣兵千餘人獵至涿邪山，卒與北虜溫禺犢王遇，因戰，獲其首級而還。南單于復令薁鞮日逐王師子將輕騎數千出塞掩擊北虜，復斬獲千人。北虜眾以南部為漢所厚，又聞取降者歲數千人。章和元年（八十七年），鮮卑入左地擊北匈奴，大破之，斬優留單于，取其匈奴皮而還。北庭大亂，屈蘭、儲卑、胡都須等五十八部，口二十萬，勝兵八千人，詣雲中、五原、朔方、北地降。章和二年（八十八年），單于宣立三年薨，單于長之弟屯屠何立，號休蘭尸逐侯鞮單于。
## 據
* 《後漢書·南匈奴列傳》
分類:匈奴本紀
晉定公

**晉定公**，姬姓，諱**午**，乃春秋時晉之第三十四君。頃公之子也。

頃公十四年（魯昭公三十年）薨，定公午即位。秋八月葬頃公。鄭游吉來弔，且送葬。元年（魯昭公三十一年）春正月，公將以師納魯昭公，召魯季孫意如，既而不果納。
二年（魯昭公三十二年）冬十一月，魏舒、韓不信如京師，合魯、齊、宋、衛、鄭、曹、莒、薛、杞、小邾諸侯之大夫於狄泉，尋平丘之盟，且令城成周。三年（魯定公元年）春，城成周，宋不受功，執宋仲幾以歸。三月，歸諸京師，城三旬而畢，乃歸諸侯之戍。五年（魯定公三年）春正月，魯定公來，至河乃復。秋九月，鮮虞人敗晉師於平中，獲觀虎。六年（魯定公四年）春三月，公會周劉子及魯、宋、蔡、衛、陳、鄭、許、曹、莒、邾、頓、胡、滕、薛、杞、小邾、齊諸侯於召陵，侵楚。夏五月，諸侯盟於臯鼬。秋七月，士鞅及衛孔圉伐鮮虞。七年（魯定公五年）冬，士鞅圍鮮虞。王子朝餘黨儋翩因鄭人以作亂，鄭於是伐周胥靡。八年（魯定公六年）春二月，魯侵鄭，取匡。夏，季孫斯來獻鄭俘，仲孫何忌來報夫人之幣。六月，閻沒戍周且城胥靡。秋八月，樂祁犂與趙鞅私飲酒於緜上，執宋行人樂祁犂。冬十二月，王辟儋翩之亂，處於姑蕕。九年（魯定公七年）秋，齊侯、鄭伯盟於鹹，鄭始叛晉。齊景公、衛靈公盟於沙，衛始叛晉。冬十一月，周單子、劉子逆周敬王，籍秦送王，入於王城。十年（魯定公八年）春，歸宋樂祁犁，卒於大行，乃止其屍以求成。夏，齊伐魯，士鞅、趙鞅、荀寅救魯。魯定公會晉師於瓦。晉師將盟衛侯於鄟澤，晉怒其與齊盟，涉佗、成何辱衛靈公。衛叛晉，晉請改盟，弗許。秋，士鞅會周成桓公侵鄭，遂侵衛。十一年（魯定公九年）春，宋向巢來盟，且逆樂祁犁之屍。夏，魯陽虎自宋奔晉，適趙氏，趙簡子鞅舍之。秋，齊為衛故伐晉夷儀，晉敗之於中牟，獲齊車五百乗。十二年（魯定公十年）春，魯及齊平，魯始叛晉。夏，趙鞅圍衛，討衛叛故。執涉佗求成於衛，衛不許。遂殺涉佗，成何奔燕。

十五年（魯定公十三年）春，齊景公、衛靈公使師伐晉河內，趙鞅殺邯鄲午。邯鄲午之子趙稷以邯鄲叛。夏六月，籍秦圍邯鄲。秋七月，荀寅、士吉射攻趙鞅，鞅奔晉陽，晉人圍之。冬十一月，荀躒、韓不信、魏曼多與范、中行為仇，奉公以伐荀寅、士吉射。范、中行反，晉君擊之，敗范、中行，荀寅、士吉射奔朝歌。十二月，趙鞅歸。韓、魏為趙鞅謝定公，乃赦趙鞅，復位。十六年（魯定公十四年）夏，圍朝歌。魯、齊、衛謀救范、中行氏。析成鮒、小王桃甲，乃晉大夫，范、中行氏之黨。二子率狄師以襲晉，戰於絳中，不克而還。冬十二月，敗范、中行氏之師於潞，又敗鄭師、范氏之師於百泉。十八年（魯哀公元年）夏四月，齊景公、衛靈公救邯鄲，圍五鹿。秋八月，齊侯、衛侯會於乾侯，救范氏。魯、齊、衛、鮮虞伐晉，取棘蒲。冬十月，趙鞅伐朝歌。十九年（魯哀公二年），衛靈公薨。夏六月，趙鞅納衛太子蒯聵於戚。秋八月，齊人輸范氏粟，鄭人送之。趙鞅禦之，戰於鐵，大敗鄭師，獲齊粟千車。二十年（魯哀公三年）冬十月，趙鞅圍朝歌荀寅奔邯鄲。二十一年（魯哀公四年）秋七月，齊衛救范氏，圍五鹿。九月，趙鞅圍邯鄲。邯鄲降。荀寅奔鮮虞，趙稷奔臨。齊弦施逆之，遂墮臨。國夏伐晉，取邢、任、欒、鄗、逆畤、陰人、盂、壺口八邑，會鮮虞，納荀寅於栢人。二十二年（魯哀公五年）春，圍栢人，敗范、中行氏，荀寅、士吉射奔齊。夏，趙鞅伐衛，以衛助范氏故，圍中牟。二十三年（魯哀公六年）春，治范氏之亂，伐鮮虞。二十四年（魯哀公七年）春，魏曼多帥師侵衛。二十七年（魯哀公十年）夏，趙鞅帥師伐齊，取犂及轅，毀高唐之郭，侵及賴而還。三十年（魯哀公十三年）夏，公會周單平公、魯哀公及吳王夫差於黃池，爭長，趙鞅時從，卒長吳。秋七月，盟吳先晉。三十一年（魯哀公十四年）秋，趙鞅帥師伐衛。齊田常弒其君簡公，而立簡公弟驁為平公。三十二年（魯哀公十五年）秋，趙鞅帥師伐衛。冬，公伐鄭。三十三年，孔子卒。三十四年（魯哀公十七年）夏六月，趙鞅圍衛，齊救衛，乃還。冬十月，復伐衛，衛出莊公而與晉平。晉立襄公之孫般師而還。三十六年（魯哀公十九年）冬，敬王崩，元王立。三十七年（魯哀公二十年）公薨，諡曰定，子出公鑿立。
## 據
* 《左氏春秋》
* 《史記·晉世家》
分類:晉公世家
晉景公

**晉景公**，姬姓，諱**獳**，史記作**據**，乃春秋時晉之第二十八君。成公之子也。

成公七年（魯宣公九年）薨，公即位。是年冬十月，楚伐鄭，郤缺救鄭，鄭敗楚師。景公元年（魯宣公十年）夏六月，鄭及楚平。晉及宋、衛、曹諸侯之師伐鄭，取成而還。冬，楚伐鄭，士會救之，諸侯之師戍鄭。陳大夫夏徵舒弒其君靈公。
二年（魯宣公十一年）秋，公會狄於櫕函。衆狄疾赤狄之役，遂服於晉。楚莊王伐陳，誅徵舒。三年（魯宣公十二年）春，楚莊王圍鄭，鄭告急晉。楚克之，鄭及楚平。晉使荀林父將中軍，士會將上軍，趙朔將下軍，郤克、欒書、先縠、韓厥、鞏朔佐之。夏六月，晉師救鄭，及河，聞楚已服鄭，鄭伯肉袒與盟而去，荀林父欲還。先縠曰：「凡來救鄭，不至不可，將率離心。」卒度河。楚已服鄭，欲飲馬於河為名而去。鄭新附楚，畏之，反助楚攻晉。楚乘晉軍，敗晉師於邲。晉軍走河，爭度，船中人指甚眾。楚虜晉將荀罃。歸而林父曰：「臣為督將，軍敗當誅，請死。」景公欲許之。士會曰：「昔文公之與楚戰城濮，成王歸殺子玉，而文公乃喜。今楚已敗我師，又誅其將，是助楚殺仇也。」乃止。冬，先縠及宋、衛、曹同盟於清丘。四年（魯宣公十三年），先縠以首計而敗晉軍河上，恐誅，乃奔狄，與狄謀伐晉。秋，赤狄伐晉，及清，先縠召之也。冬，討邲之敗與清之師，殺先縠，盡滅其族。

五年（魯宣公十四年）夏，公伐鄭，為助楚故也，告於諸侯，蒐焉而還。是時楚莊王彊，以挫晉兵河上也。楚圍宋。六年（魯宣公十五年）春，宋告急於晉，公欲救之。伯宗曰：「不可。古人有言曰：『雖鞭之長，不及馬腹。』天方授楚，未可與爭。雖晉之彊，能違天乎？諺曰：『高下在心。』川澤納汙，山藪藏疾，瑾瑜匿瑕，國君含垢，天之道也。君其待之。」乃止。使解揚紿為救宋。鄭人執與楚，楚厚賜，使反其言，令宋急下。解揚紿許之，卒致晉君言。楚欲殺之，或諫，乃歸解揚。夏六月，荀林父敗赤狄於曲梁，滅潞，殺鄷舒。秋七月，秦桓公伐晉，次於輔氏。公治兵於稷，以畧狄土，立黎侯而還。狄奪其地，故復立之。及雒，魏顆敗秦師於輔氏，公使趙同獻狄俘於周。七年（魯宣公十六年）春，士會帥師滅赤狄甲氏及留吁、鐸辰。三月，獻狄俘。公請於王命士會將中軍，且為大傅。先是周王子札殺召伯、毛伯，夏，王室復亂，王孫蘇來奔，晉復之。冬，使士會平王室。

八年（魯宣公十七年）春，公使郤克徵會於齊。齊頃公母從樓上觀而笑之於房，郤克怒，歸至河上，曰：「不報齊者，河伯視之！」至國，請君，欲伐齊。景公問知其故，曰：「子之怨，安足以煩國！」弗聽。士會請老休，辟郤克，克執政。夏，公會魯、衛、曹、邾諸侯同盟於斷道，辭齊人，執其使晏弱。九年（魯宣公十八年）春，公及衛伐齊，及齊頃公盟於繒，齊公子彊為質於晉，晉師還。楚莊王薨。十年（魯成公元年）春，使詹嘉平戎於周定王，單襄公來拜成。十一年（魯成公二年），齊伐魯，敗衛於新築。魯告急衛，衛與魯皆因郤克告急於晉。夏六月。公使郤克、欒書、韓厥以兵車八百乘會魯、衛、曹之師，及齊師戰於鞌，傷困頃公。頃公乃與其右易位，下取飲，以得脫去。齊師敗績，晉追北至齊。晉師入自丘輿，擊馬陘。齊頃公使國佐賂以紀甗、玉磬與地，不聽。郤克曰：「必得蕭桐姪子為質。」齊使曰：「蕭桐姪子，頃公母；頃公母猶晉君母，柰何必得之？不義，請復戰。」晉乃許與平而去。秋七月，及國佐盟於爰婁，使齊歸魯汶陽之田。冬十一月，公使鞏朔獻齊捷於周。楚申公巫臣盜夏姬以奔晉，晉以巫臣為邢大夫。

十二年（魯成公三年）春，公會魯、宋、衛、曹諸侯伐鄭，遂東侵鄭，鄭敗晉師於丘輿。夏，魯成公來拜汶陽之田。秋，郤克及衛伐廧咎如。冬十一月，使荀庚如魯聘，及魯盟。十二月，作六軍，韓厥、趙括、鞏朔、韓穿、荀騅、趙旃皆為卿，賞鞌之功也。齊頃公來朝，欲上尊晉景公為王，景公讓不敢。荀罃自楚歸。十三年（魯成公四年）夏，魯成公朝晉，晉弗敬，魯怒去，倍晉。冬，鄭伐許，晉救許伐鄭，取泛、祭。十四年（魯成公五年）春，趙嬰齊通於趙朔妻莊姬，放趙嬰齊於齊。夏，梁山崩。問伯宗，伯宗以為不足怪也。秋八月，趙同及鄭伯盟於赤棘。冬十一月，定王崩，簡王立。十二月，以鄭服，公會魯、齊、宋、衛、鄭、曹、邾、杞諸侯同盟於蟲牢。十五年（魯成公六年）春，鄭悼公來拜成。三月，以蟲牢之盟諸侯謀復會，宋共公辭，伯宗、夏陽說及衛、鄭侵宋。夏四月，遷於新田。冬，魯季孫行父來賀遷也。楚伐鄭，欒書救鄭遇於繞角。楚師還，晉師遂侵蔡，楚救蔡，禦諸桑隧。晉師還，侵沈，獲沈子揖初。十六年（魯成公七年）春，鄭成公來，且拜師。楚將子反怨巫臣，滅其族。巫臣怒，遺子反書曰：「必令子罷於奔命！」乃請使吳，令其子為吳行人，教吳乘車用兵。吳、晉始通，約伐楚。秋，楚伐鄭，公會魯、齊、宋、衛、曹、莒、邾、杞諸侯救鄭。八月，尋蟲牢盟且莒服，而同盟於馬陵。冬，衛孫林父以戚來奔，衛定公來晉，反戚。

十七年（魯成公八年）春，使韓穿如魯言汶陽之田，歸之於齊。欒書侵蔡，遂侵楚，獲楚大夫申驪。夏六月，以莊姬譛，殺趙同、趙括，以其田與祁奚。韓厥曰：「趙衰、趙盾之功豈可忘乎？柰何絕祀。」乃立趙武為趙後，而反其田。冬，士燮如魯聘，會魯、齊、邾伐郯。十八年（魯成公九年）春正月，為歸汶陽之田故，諸侯貳於晉，晉懼，會魯、齊、宋、衛、鄭、曹、莒、杞諸侯同盟於蒲，以尋馬陵之盟。二月，鄭成公會楚公子成於鄧。秋，鄭成公來，晉執諸銅鞮。欒書伐鄭，鄭使行人伯蠲行成，殺之。楚侵陳，以救鄭。冬十一月，秦人、白狄伐晉。公釋楚鍾儀，使歸，求成。十二月，楚使公子辰來報鍾儀之使，請修好、結成。十九年（魯成公十年），使糴茷如楚。夏四月，公有疾。五月，立太子州蒲以為君，而會魯、齊、宋、衛、曹諸侯伐鄭，歸鄭成公以求成也。景公夢大厲，被髮及地，搏膺而踴曰：「殺余孫，不義。余得請於帝矣！」壞大門及寢門而入。公懼，入於室，又壞戶。景公覺，召桑田巫。巫言如夢。景公曰：「何如？曰：「不食新矣。」景公疾病，求醫於秦。秦伯使醫緩為之。未至，公夢疾為二豎子，曰：「彼，良醫也。懼傷我，焉逃之？」其一曰：「居肓之上，膏之下，若我何？」醫至，曰：「疾不可為也。在肓之上，膏之下，攻之不可，達之不及，藥不至焉，不可為也。」景公曰：「良醫也。」厚為之禮而歸之。六月丙午，景公欲麥，使甸人獻麥，饋人為之。召桑田巫，示而殺之。將食，張，如廁，陷而卒。小臣有晨夢負公以登天，及日中，負景公出諸廁，遂以為殉。秋，魯成公來，止之，使送葬。冬，葬景公。
## 據
* 《左氏春秋》
* 《史記·晉世家》
分類:晉公世家
伊利目單于

**伊利目單于**，匈奴之自立單于，姓攣鞮氏，屠耆單于之幼弟也。

其本侍呼韓邪單于。漢宣帝黃龍元年（前四十九年），亡之右地，收兩兄餘兵得數千人，自立為伊利目單于，道逢郅支骨都侯單于，合戰，郅支殺之，并其兵五萬餘人。
## 據
* 《漢書·卷九十四下·匈奴傳第六十四下》
分類:匈奴本紀
兒單于

**兒單于**，匈奴之單于，姓攣鞮氏，名**詹師廬**，烏維單于之子也。

漢武帝元封六年（前一〇五年），烏維單于立十歲卒，子詹師廬立，年少，號為兒單于。自是後，單于益西北。左方兵直雲中，右方兵直酒泉、敦煌。兒單于立，漢使兩使，一人弔單于，一人弔右賢王，欲以乖其國。使者入匈奴，匈奴悉將致單于。單于怒而悉留漢使。漢使留匈奴者前後十餘輩，而匈奴使來漢，亦輒留之相當。是歲，漢使貳師將軍西伐大宛，而令因杅將軍築受降城。其冬，匈奴大雨雪，畜多飢寒死，而單于年少，好殺伐，國中多不安。左大都尉欲殺單于，使人間告漢曰：「我欲殺單于降漢，漢遠，漢即來兵近我，我即發。」初漢聞此言，故築受降城，猶以為遠。

太初元年（前一〇四年）春，漢使浞野侯破奴將二萬騎出朔方北二千餘里，期至浚稽山而還。浞野侯既至期，左大都尉欲發而覺，單于誅之，發兵擊浞野侯。浞野侯行捕首虜數千人。還，未至受降城四百里，匈奴八萬騎圍之。浞野侯夜出自求水，匈奴生得浞野侯，因急擊其軍。軍吏畏亡將而誅，莫相勸而歸，軍遂沒於匈奴。單于大喜，遂遣兵攻受降城，不能下，乃侵入邊而去。明年，單于欲自攻受降城，未到，病死。太初三年（前一〇二年），兒單于立三歲而死。子少，匈奴乃立其季父、烏維單于弟右賢王呴犁湖為單于。
## 據
* 《漢書·卷九十四上·匈奴傳第六十四上》
分類:匈奴本紀
宋平公

**宋平公**，子姓，諱**成**，乃春秋時宋之第二十六君。共公之子也。

共公十三年（魯成公十五年）薨，平公即位。華元為右師，魚石為左師。秋八月，司馬蕩澤弱公室，殺公子肥。肥，文公子。欲殺華元，華元奔晉，魚石止之，至河乃還。華元殺蕩澤，魚石、向為人、鱗朱、向帶、魚府出奔楚。冬十一月，華元會晉、魯、齊、衛、鄭、邾諸侯之大夫會吳於鍾離。

元年（魯成公十六年）夏四月，鄭侵宋，宋敗諸汋陂，鄭人覆之，敗宋師汋陵。獲樂將鉏、樂懼。秋，華元會晉、魯、齊、衛、邾諸侯於沙隨，謀伐鄭。七月，宋會周尹子及諸侯伐鄭，鄭子罕宵軍之，宋、齊、衛皆失軍。二年（魯成公十七年）夏五月，公會周尹子、單子及晉、魯、衛、曹、齊、邾諸侯伐鄭，自戲童至於曲洧。六月，同盟於柯陵。冬，復會周單子及諸侯伐鄭。十月，圍鄭，楚救之，諸侯還。三年（魯成公十八年）夏六月，鄭侵宋，及曹門外，遂會楚共王伐宋，拔宋之彭城，以納左師魚石等，以三百乘戍彭城而還。秋七月，老佐、華喜圍彭城。冬十一月，楚救彭城，伐宋。華元如晉告急，晉悼公救宋，楚師還。十二月，公會晉、魯、衛、邾、齊諸侯同盟於虛朾，謀救宋，宋辭諸侯，而請師以圍彭城。

四年（魯襄公元年）春正月，華元會晉、魯、衛、曹、莒、邾、滕、薛諸侯之師圍彭城，彭城降晉，而歸彭城於宋。晉以五大夫歸寘諸瓠丘。秋，楚侵宋呂、留二縣，鄭侵宋，取犬丘。九月，周簡王崩，靈王立。五年（魯襄公二年）春，鄭侵宋。夏六月，宋師、晉師、衛師侵鄭。秋七月華元會晉、魯、衛、曹、邾諸侯之大夫於戚，謀討鄭。魯叔孫豹來聘。冬，華元復會晉、魯、齊、衛、曹、邾、滕、薛、小邾諸侯之大夫於戚，城虎牢，以偪鄭，鄭人乃成。六年（魯襄公三年）夏六月，公會周單子及晉、魯、衛、鄭、莒、邾、齊諸侯同盟於鷄澤，晉逆吳王壽夢，壽夢不至。八年（魯襄公五年）秋公會晉、魯、陳、衛、鄭、曹、莒、邾、滕、薛、齊、吳、鄫諸侯於戚，會吳且命戍陳。冬，戍陳。楚伐陳，公會晉、魯、衛、鄭、曹、齊諸侯於城棣以救之。九年（魯襄公六年）春，大夫樂轡以弓梏華弱於朝，公見之，逐華弱。弱奔魯，亦逐樂轡。十年（魯襄公七年），楚圍陳。冬十二月，公會晉、魯、陳、衛、曹、莒、邾諸侯於鄬以救之。十一年（魯襄公八年）春，向戌會晉悼公、鄭簡公及齊、魯、衛、邾諸侯之大夫於邢丘以命朝聘之數。

十二年（魯襄公九年）春，災。鄭及楚平。冬十月，公會晉、魯、衛、曹、莒、邾、滕、薛、杞、小邾、齊諸侯伐鄭，鄭成。十一月，同盟於戲。晉以諸侯復伐鄭，次於陰口而還。十三年（魯襄公十年）春。公與諸侯會吳於柤夏。六月，楚、鄭圍宋門於桐門，衛救宋。秋七月，楚、鄭侵魯，還，圍宋之蕭邑，克之。九月，侵宋北鄙，公會諸侯伐鄭，城虎牢而戍之。鄭及晉平，楚救鄭，鄭與楚盟。十一月，諸侯之師還，侵鄭北鄙而歸。十四年（魯襄公十一年），向戎侵鄭，大獲。夏四月，鄭侵宋，公會諸侯伐鄭，鄭成。秋七月，同盟於亳城北，楚及秦師將伐鄭，鄭簡公逆之，伐宋。九月，諸侯悉師以復伐鄭，鄭使行成。十二月，會於蕭魚。十五年（魯襄公十二年）冬。楚及秦師伐宋。

十七年（魯襄公十四年）春正月，宋與晉、魯、齊、衛、鄭、曹、莒、邾、滕、薛、杞、小邾諸侯之大夫會吳於向，以楚敗吳，為吳謀楚故。夏四月，宋會諸侯之大夫伐秦。衛孫林父逐其君獻公，立公孫剽為殤公。冬華閲會晉、魯、衛、鄭、莒、邾諸侯之大夫於戚，謀定衛。十八年（魯襄公十五年）春，向戌如魯聘。十九年（魯襄公十六年）春三月，公會晉、魯、衛、鄭、曹、莒、邾、薛、杞、小邾諸侯於溴梁。戊寅，向戌及諸大夫盟。夏五月，宋會鄭簡公及晉、魯、衛伐許。二十年（魯襄公十七年）春，莊朝伐陳，獲司徒卬。冬，華閲卒，閲之弟華臣殺其宰華吳。十一月，臣出奔陳。二十一年（魯襄公十八年）冬十月，公會晉、魯、衛、鄭、曹、莒、邾、滕、薛、杞、小邾諸侯於魯濟，同圍齊。二十二年（魯襄公十九年）春正月，諸侯盟於祝柯。二十三年（魯襄公二十年）夏六月，公會晉、魯、齊、衛、鄭、曹、莒、邾、滕、薛、杞、小邾諸侯盟於澶淵，以齊及晉平故。冬，魯季孫宿來聘。二十四年（魯襄公二十一年）晉欒盈叛。冬公會晉、魯、齊、衛、鄭、曹、莒、邾諸侯於商任，錮欒氏也。二十五年（魯襄公二十二年）冬公會晉、魯、齊、衛、鄭、曹、莒、邾、薛、杞、小邾諸侯於沙隨，復錮欒氏也。齊伐晉。

二十七年（魯襄公二十四年）秋八月，公會晉、魯、衛、鄭、曹、莒、邾、滕、薛、杞、小邾諸侯於夷儀，將伐齊，水，不克。冬，楚伐鄭以救齊，諸侯還救鄭。二十八年（魯襄公二十五年）夏五月，公會諸侯於夷儀伐齊，齊成。秋七月，諸侯同盟於重丘。二十九年（魯襄公二十六年）夏六月，以衛弒殤公而討衛，向戍會魯襄公及晉、魯、鄭、宋、曹諸侯之大夫於澶淵。三十年（魯襄公二十七年）向戌善晉趙武，又善楚屈建。欲弭諸侯之兵，以為名。如晉告趙武，晉許之。如楚，楚亦許之，如齊、秦，齊、秦亦許之。皆告於小國為會於宋。夏，諸侯之晉、楚、齊、秦、魯、鄭、陳、衛、邾、滕、蔡、許、曹大夫會於宋。秋七月，公及諸侯之大夫盟於蒙門之外。三十一年（魯襄公二十八年），為宋之盟故，冬十一月，公及魯、陳、鄭、許諸侯如楚，及漢，楚康王薨，公返。靈王崩，景王立。三十二年（魯襄公二十九年）宋饑，司城樂喜請於公，出公粟以貸，使大夫皆貸。夏六月，華定會晉、魯、齊、衛、鄭、曹、莒、滕、薛、小邾諸侯之大夫城杞。三十三年（魯襄公三十年）夏五月，宋大災。伯姬卒。秋七月，魯叔弓來，葬伯姬。冬十月，向戌及晉、魯、齊、衛、鄭、曹、莒、邾、滕、薛、杞、小邾諸侯之大夫會於澶淵，宋災故，謀歸宋財，既而無歸。三十五年（魯昭公元年）春正月，向戌會晉、楚、齊、魯、衛、陳、蔡、鄭、許、曹諸侯之大夫於虢。楚公子圍弒其君郟敖自立，為靈王。三十八年（魯昭公四年）夏，世子佐及楚、蔡、陳、鄭、許、徐、滕、頓、胡、沈、小邾淮夷諸侯會於申，世子佐先歸。秋七月，華費遂從諸侯伐吳。四十年（魯昭公六年）夏，右師華合比出奔衛。四十二年（魯昭公八年）秋九月，大夫戴惡會楚伐陳，滅之。四十三年（魯昭公九年）春，華亥及魯、鄭、衛諸侯之大夫會楚靈王於陳。四十四年（魯昭公十年）晉平公薨。秋九月，華定如晉，葬平公。冬十二月，公薨，子元公佐立。明年春二月，葬平公。
## 據
* 《左氏春秋》
* 《史記·宋微子世家》
分類:宋公世家
宋文公

**宋文公**，子姓，諱**鮑**，《史記》作**鮑革**，乃春秋時宋之第二十四君。成公之子、昭公庶弟也。

公子鮑禮於國人，賢而下士。宋饑，竭其粟而貸之。年自七十以上，無不饋詒也，時加羞珍異。無日不數於六卿之門，國之材人，無不事也。親自桓以下，無不恤也。鮑美而艷，襄公夫人王姬欲通之，不可，乃助之施，因華元為右師。昭公無道，國人奉鮑以因夫人。昭公九年（魯文公十六年），昭公出獵，襄公夫人使衛伯攻殺昭公杵臼。昭公弒，鮑即位，是為文公。使母弟須為司城，蕩虺為司馬。

文公元年（魯文公十七年）春，晉率衛、陳、鄭諸侯伐宋，曰：「何故弒君。」聞文公定立，乃去。宋及晉平。夏六月，以平宋故，晉靈公合諸侯於扈。二年（魯文公十八年），武氏之族道昭公子，將奉司城須以作亂。冬十二月，殺須及昭公子，攻武氏。遂出武、穆之族，使公孫師為司城，樂呂為司寇，以靖國人。三年（魯宣公元年），鄭受盟於楚。秋，楚侵陳，遂侵宋，晉趙盾救之。公及陳、衛、曹諸侯會晉師於棐林，伐鄭。楚救鄭，乃還。冬，宋及晉人伐鄭。四年（魯宣公二年），楚命鄭伐宋。宋使華元將，春二月，華元及鄭戰於大棘，宋師敗績，鄭獲華元。華元之將戰，殺羊以食士，其禦羊羹不及，故怨，馳入鄭軍，故宋師敗，得囚華元。宋以兵車百乘文馬四百匹贖華元。未盡入，華元逃歸。夏，宋及晉、衛、陳諸侯之師侵鄭。冬十月，周匡王崩，定王立。五年（魯宣公三年），武穆之族以曹師代宋。秋，宋師圍曹。

九年（魯宣公七年），鄭及晉平，冬，公會周王叔桓公及晉、衛、鄭、曹諸侯盟於黑壤。十一年（魯宣公九年）秋九月，公會諸侯於扈，陳不會。晉以諸侯之師伐陳。冬，宋圍滕。十二年（魯宣公十年）滕不事宋，夏六月，宋師伐滕，鄭及楚平。宋及晉、衛、曹諸侯之師伐鄭，取成而還。十四年（魯宣公十二年）冬，楚伐蕭，大夫華椒，以蔡人救蕭。十二月，華椒及晉、衛、曹諸侯之大夫同盟於清丘。宋為盟故伐陳，衛人救陳。十五年（魯宣公十三年）夏，楚伐宋。十六年（魯宣公十四年），楚使無畏聘於齊，過宋，宋有前仇，執而殺之。秋九月，楚莊王圍宋。十七年（魯宣公十五年），楚以圍宋五月不解，宋城中急，無食，華元乃夜私見楚將子反。子反告莊王。王問：「城中何如？」曰：「析骨而炊，易子而食。」莊王曰：「誠哉言！我軍亦有二日糧。」以信故，遂罷兵去。夏五月，宋及楚平。二十二年（魯成公二年）秋八月，公薨，子共公瑕立。翌年春二月，葬文公。始厚葬，用蜃炭，益車馬，始用殉。重器備，槨有四阿，棺有翰檜。
## 據
* 《左氏春秋》
* 《史記·宋微子世家》
分類:宋公世家
晉悼公

**晉悼公**，姬姓，諱**周**，乃春秋時晉之第三十君。其祖父捷，襄公之少子也。

捷得立，號為桓叔。襄公最愛桓叔，桓叔生惠伯談，談生周。厲公八年（魯成公十八年）春正月，欒書、中行偃弒厲公，葬之以一乘車，使荀罃、士訪逆周於京師，而立之，生十四年矣。大夫逆於清原，周曰：「大父、父皆不得立而辟難於周，客死焉。寡人自以疏遠，毋幾為君。今大夫不忘文、襄之意而惠立桓叔之後，賴宗廟大夫之靈，得奉晉祀，豈敢不戰戰乎。大夫其亦佐寡人。孤始願不及此，雖及此，豈非天乎。抑人之求君，使出命也。立而不從，將安用君。二三子用我今日，否亦今日。共而從君，神之所福也。」對曰：「羣臣之願也，敢不唯命是聽。」盟而入，館於伯子同氏。至絳，刑雞與大夫盟。辛巳，朝於武宮，逐不臣者七人。二月乙酉朔，公即位。始命百官，施舍、已責，逮鰥寡，振廢滯，匡乏困，救災患，禁淫慝，薄賦斂，宥罪戾，節器用，時用民，欲無犯時。凡六官之長，皆民譽也。大國三卿，晉置六卿為軍帥，故曰六官。舉不失職。官不易方，爵不踰德，師不陵正，旅不偪師，民無謗言。魯公來朝。夏六月，士匄如魯聘，拜朝也。杞桓公來朝。初，宋大夫魚石叛宋，楚取宋彭城，以封魚石。宋圍彭城。冬十一月，楚救彭城伐宋，宋來告急，公救宋，遇楚師於靡角之谷，楚師還。士魴如魯乞師。十二月，公會宋、衛、邾、齊、魯諸侯同盟於虛朾，謀救宋，宋辭諸侯，請圍彭城。

悼公元年（魯襄公元年）春正月，欒黶會諸侯之大夫圍彭城，彭城降晉。齊不會彭城，晉以為討。齊太子光為質於晉。夏五月，韓厥、荀偃帥諸侯之師伐鄭。鄭師敗，入其郛，敗其徒兵於洧上。魯、齊、曹、邾、杞次於鄫，以待晉師。晉師自鄭以鄫之師侵楚焦、夷及陳。公及衛獻公次於戚，以為之援。秋九月，周簡王崩，靈王立。冬，荀罃如魯聘。二年（魯襄公二年）夏六月，晉師及宋師、衛寧殖侵鄭。秋七月，荀罃會魯、宋、衛、曹、邾諸侯之大夫於戚，謀鄭。冬，復會於戚，遂城虎牢以偪鄭，鄭人乃成。

三年（魯襄公三年）春，魯襄公來朝。夏四月，公及魯襄公盟於長樗。晉將合諸侯，使士匄如齊乞盟，乃盟於耏外。悼公問群臣可用者，祁奚舉解狐。解狐，奚之仇。復問，舉其子祁午。君子曰：「祁奚可謂不黨矣。外舉不隱仇，內舉不隱子。」六月，公會周單武子及魯、宋、衛、鄭、莒、邾、齊諸侯同盟於雞澤，使荀會逆吳王壽夢於淮上，壽夢不至。陳使袁僑如會求成。公使和組父告於諸侯。秋，及陳袁僑盟。許不會雞澤，冬，荀罃伐許。方會諸侯，悼公弟楊干亂行，魏絳戮其僕。悼公怒，或諫公，公卒賢絳，任之政。四年（魯襄公四年）夏，魯叔孫豹來聘。冬，魯襄公來聽受貢賦多少之政，請屬鄫，許之。山戎無終子嘉父使因魏絳納虎豹之皮，以請和諸戎。公曰：「不如伐之。魏絳曰：「和戎有五利焉。」公説，使絳盟諸戎。戎大親附。五年（魯襄公五年），戎陵虣周室，靈王使王叔陳生愬戎於晉。晉執陳生，士魴如京師，言陳生貳於戎。夏，魯叔孫豹覿鄫世子巫於晉，吳王壽夢使夀越來，請聽諸侯之好。秋九月公與魯、宋、陳、衛、鄭、曹、莒、邾、滕、薛、齊、吳、鄫諸侯於戚會吳，且命戍陳。冬，諸侯戍陳，楚伐陳，公會魯、宋、衛、鄭、曹、齊諸侯於城棣，以救之。

六年（魯襄公六年），莒滅鄫，以鄫故討魯。魯季孫宿來晉見，且聽命。七年（魯襄公七年）冬，楚圍陳。十二月，公會魯、宋、陳、衛、曹、莒、邾諸侯於鄬，謀救陳，陳畏楚，陳哀公逃歸。八年（魯襄公八年）春，魯襄公來朝，夏五月，公會鄭簡公及魯、齊、宋、衛、邾諸侯之大夫於邢丘以命朝聘之數。冬，士匄如魯聘。九年（魯襄公九年）夏，魯季孫宿來聘。秋，饑。秦侵晉，鄭及楚平。冬十月，公會魯、宋、衛、曹、莒、邾、滕、薛、杞、小邾、齊諸侯伐鄭，鄭成。十一月，同盟於戲。將盟，晉為載書曰：「既盟之後，鄭國不唯晉命是聽，而有異志者，有如此盟。」鄭曰：「既盟之後，鄭國不唯有禮與彊可以庇民者是從，而有異志者，亦如之。」晉不得志於鄭，以諸侯復伐之。次於陰口而還。公歸謀所以息民。魏絳請施舍，輸積聚以貸。自公以下，茍有積者盡出之。國無滯積，亦無困人，公無禁利，亦無貪民。祈以幣更，賓以特牲，器用不作，車服從給。行之期年，國乃有節，三駕而楚不能與爭。三駕謂十年師於牛首，十一年師於向，其秋觀兵於鄭。

十年（魯襄公十年）春，公與魯、宋、衛、曹、莒、邾、滕、薛、杞、小邾、齊諸侯會吳於柤，遂滅偪陽。偪陽，妘姓國，通吳、晉之道也。以偪陽子歸，獻於武宮，謂之夷俘。諱俘中國，故謂之夷。夏六月，荀罃伐秦，報前年侵也。秋，公會魯、宋、衛、曹、莒、邾、齊、滕、薛、杞、小邾諸侯伐鄭，師於牛首，城虎牢而戍之，鄭及晉平。三駕之一也。楚救鄭，諸侯之師還鄭而南，至於陽陵。楚師不退。晉師遂進，與楚師夾潁而軍。鄭宵涉潁，與楚人盟。欒黶欲伐鄭，荀罃不可。諸侯之師還，侵鄭北鄙而歸。周王叔陳生與伯輿爭政，公使士匄平王室，王叔陳生來奔。十一年（魯襄公十一年），悼公曰：「自吾用魏絳，九合諸侯，和戎、翟，魏子之力也。」賜之樂，三讓乃受之。夏四月，公會魯、宋、衛、曹、齊、莒、邾、滕、薛、杞、小邾諸侯伐鄭。六月，圍鄭，觀兵於南門，鄭懼，乃行成。秋七月，同盟於亳，盟。載書曰：「凡我同盟，毋蘊年，毋壅利，毋保姦，毋留慝，救災患，恤禍亂，同好惡，獎王室，或間茲命，司慎司盟，名山名川，群神群祀，先王先公，七姓十二國之祖，明神殛之，俾失其民，隊命亡氏，踣其國家。」三駕之二也。楚、秦伐鄭，鄭逆之，伐宋。秋九月，諸侯悉師復伐鄭，觀兵於東門，鄭行成。趙武入盟鄭簡公。鄭子展出盟公。冬十二月，會於蕭魚，赦鄭囚，皆禮而歸之。納斥候，禁侵掠。三駕之三也。秦伐晉以救鄭，士魴禦之，戰於櫟。晉師敗績。十二年（魯襄公十二年）夏，士魴如魯聘，且拜師。冬，魯襄公來朝。十三年（魯襄公十三年），蒐於緜，楚敗吳，吳來告敗。十四年（魯襄公十四年）春正月，士匄與魯、齊、宋、衛、鄭、曹、莒、邾、滕、薛、杞、小邾諸侯之大夫會吳於向，謀楚故。夏，諸侯之大夫從公伐秦。公待於竟，使六卿帥諸侯之師以進。度涇，至於棫林而還。師歸，舍新軍。周為六軍，諸侯三軍。公以新軍無帥，故舍之。衛出其君獻公，立公孫剽。冬，士匄會魯、宋、衛、鄭、莒、邾諸侯之大夫於戚，謀定剽。十五年（魯襄公十五年），悼公問治國於師曠。師曠曰：「惟仁義為本。」冬十一月，公薨，子平公彪立。
## 據
* 《左氏春秋》
* 《史記·晉世家》
分類:晉公世家
晉平公

**晉平公**，姬姓，諱**彪**，乃春秋時晉之第三十一君。悼公之子也。

悼公十五年（魯襄公十五年）薨，平公即位。平公元年（魯襄公十六年）春正月，葬悼公，鄭子蟜來送葬，既葬，改服、修官，烝於曲沃。三月，公會魯、宋、衛、鄭、曹、莒、邾、薛、杞、小邾諸侯於溴梁。先是，莒、邾伐魯，魯來告。以魯故，執邾宣公、莒犂比公，且曰：「通齊楚之使。」公與諸侯宴於溫，荀偃及諸侯之大夫盟。夏五月，許請遷於晉，大夫不可，荀偃會伐許，次於函氏。荀偃、欒黶帥師伐楚，戰於湛阪，楚師敗績，遂侵方城之外，復伐許而還。冬，魯叔孫豹來聘。

二年（魯襄公十七年），衛取曹重丘，曹告於晉。三年（魯襄公十八年）夏，執衛行人石買於長子，執孫蒯於純留。齊伐魯。冬十月，公會魯宋、衛、鄭、曹、莒、邾、滕、薛、杞、小邾諸侯於魯濟，同伐齊。十一月，入平陰，齊靈公與戰靡下，齊師敗走。晏嬰曰：「君亦毋勇，何不止戰？」遂去。晉追，荀偃、士匄以中軍克京茲，魏絳、欒盈以下軍克邿，趙武、韓起以上軍圍盧，弗克。十二月，遂圍臨菑，盡燒屠其郭中。東侵及濰，南及沂，齊皆城守，晉乃引兵歸。四年（魯襄公十九年）春，諸侯還自沂上，盟於督揚，晉伐魯故，執邾悼公，遂次於泗上，取邾田，自漷水歸之於魯。二月，欒魴從衛伐齊。魯季孫宿來拜師。夏五月，士匄侵齊及穀，聞齊靈公卒，乃還。冬十一月，及齊平，盟於大隧。齊、晉平，魯懼。魯叔孫豹會士匄於柯。五年（魯襄公二十年）夏六月，齊成，公會魯、齊、宋、衛、鄭、曹、莒、邾、滕、薛、杞、小邾諸侯盟於澶淵。六年（魯襄公二十一年）春，魯襄公朝晉，拜師及取邾田。欒盈母欒祁與其老州賓通，祁懼討，訴諸士匄曰：「盈將為亂。」士匄遂逐之。秋，欒盈出奔楚。冬十月，公會魯、齊、宋、衛、鄭、曹、莒、邾諸侯於商任，錮欒氏也。七年（魯襄公二十二年）冬，公會魯、齊、宋、衛、鄭、曹、莒、邾、滕、薛、杞、小邾諸侯於沙隨，復錮欒氏也。八年（魯襄公二十三年）夏，齊莊公微遣欒盈復入晉，從曲沃中反，襲入絳，與魏氏謀，乘公門。士匄禦之。欒氏退，絳不戒，平公欲自殺，士鞅止公，以其徒擊盈，盈敗走曲沃。晉圍之，齊以兵隨之。秋，齊伐晉，取朝歌，為二隊，入孟門，登太行。張武軍於熒庭，戍郫邵，封少水，以報平陰之役。八月，魯叔孫豹救晉，次於雍榆。冬十月，克曲沃，殺欒盈，遂滅欒氏宗。齊莊公聞盈敗，乃還。

九年（魯襄公二十四年）春，魯叔孫豹來，賀克欒氏。夏五月，秦、晉成，韓起如秦涖盟。秦伯車來涖盟。秋八月，公會魯、宋、衛、鄭、曹、莒、邾、滕、薛、杞、小邾諸侯於夷儀，將伐齊，水，不克。冬，楚伐鄭以救齊，諸侯還，救鄭。楚康王自棘澤還，鄭公孫揮來聘。十年（魯襄公二十五年）齊崔杼弒其君莊公。晉因齊亂，夏五月，公濟自泮會諸侯於夷儀，伐齊，敗齊於高唐去，以報朝歌之役。齊請成，許之，公使逆衛獻公，使衛與之夷儀。秋七月，齊成，同盟於重丘。鄭伐陳。八月，鄭公孫僑來獻捷。冬十月，鄭簡公來，拜陳之功。十一年（魯襄公二十六年）春，秦景公弟鍼來修成。二月，衛獻公復歸於衛，衛孫林父以戚來奔。衛侵戚，殺晉茅氏戍三百人。夏，荀吳如魯聘，將討衛，召魯襄公會。六月，趙武會魯襄公、鄭良霄、宋人、曹人於澶淵，討衛，疆戚田。執寧喜，衛獻公來，執而囚之。秋七月，齊景公、鄭簡公來，為獻公故。鄭簡公歸使國夏來聘。冬十二月，衛歸衛姬於晉，乃釋獻公。韓起聘於周。十二年（魯襄公二十七年）夏，趙武會魯、楚、蔡、衛、陳、鄭、許、曹諸侯之大夫於宋。秋七月，盟於宋。九月，楚薳罷來涖盟。十三年（魯襄公二十八年）夏，以宋之盟故，齊、陳、蔡、北燕、杞、胡、沈、白狄諸侯來朝。秋八月，魯仲孫羯來，告如楚。九月，鄭游吉來告朝楚。冬十一月，周靈王崩，景王立。

十四年（魯襄公二十九年），吳延陵季子來使，與趙文子、韓宣子、魏獻子語，曰：「晉國之政，卒歸此三家矣。」夏六月，荀盈會魯、齊、宋、衛、鄭、曹、莒、滕、薛、小邾諸侯之大夫城杞。公杞出也，故治杞。士鞅如魯聘，女叔齊如魯治杞田。冬，魯仲孫羯來，報士鞅。十五年（魯襄公三十年）春，鄭簡公來。夏五月，王殺其弟佞夫王予瑕來奔。冬十月，趙武會魯、齊、宋、衛、鄭、曹、莒、邾、滕、薛、杞、小邾諸侯之大夫於澶淵，宋災故，以謀歸宋財，既而無歸。十六年（魯襄公三十一年）夏六月，鄭簡公來。冬十一月，吳屈狐庸來聘，通吳、晉之路也。十七年（魯昭公元年）春正月，趙武會魯、楚、齊、宋、衛、陳、蔡、鄭、許、曹諸侯之大夫於虢，尋宋之盟。夏四月，王使劉定公勞趙武於潁。五月，秦景公之弟鍼來奔。六月，荀吳敗狄於大鹵。公有疾，鄭公孫僑來聘。冬十一月，楚郟敖被弒，王子比來奔。十八年（魯昭公二年）春，韓起如魯聘，遂如齊納幣，為公聘少姜，自齊聘於衛。夏四月，韓須如齊逆女，齊陳無宇送女，致少姜。謂無宇非卿，執諸中都。魯叔弓來聘，報韓起也。秋七月，少姜卒，魯昭公來，及河，公辭曰：「非伉儷也。」乃還。冬十月，齊陳無宇歸。十九年（魯昭公三年）春正月，鄭游吉來，送葬。齊請繼室於晉，許之。夏四月，鄭簡公來。五月，韓起如齊逆女。秋七月，鄭罕虎來，賀夫人。齊使晏嬰如晉，與叔向語。叔向曰：「晉，季世也。公厚賦為臺池而不恤政，政在私門，其可久乎！」晏子然之。二十年（魯昭公四年）春正月，楚椒舉來，求會諸侯，許之。遂請昏，亦許之。二十一年（魯昭公五年）春，楚屈生、薳罷來逆女，公送女於邢丘，鄭簡公會公於邢丘。魯昭公來，韓起如楚送女。夏，莒牟夷以牟婁及防、茲奔魯。莒愬於晉，晉欲止魯昭公，士鞅諫，乃歸魯昭公。二十二年（魯昭公六年）夏，魯季孫宿來拜莒田，謝受莒邑，不見討。六月，楚公子棄疾來，報韓起也。冬十一月，齊景公來，請伐北燕，許之。二十三年（魯昭公七年）春二月，宋罕朔來奔。夏四月，如魯治杞田，為杞取成。成，魯邑。鄭國僑來聘。秋八月，衛襄公卒，使士鞅如衛弔，且反戚田。二十四年（魯昭公八年）春，石言於晉地魏榆，公問於師曠。於是公方築虒祈之宮。師曠對曰：「作事不時，怨讟動於民，則有非言之物而言。今宮室崇侈，怨讟並作，石言，不亦宜乎。」夏四月，魯叔弓來賀虒祁，鄭簡公來亦賀虒祁。二十五年（魯昭公九年）春，周甘人與閻嘉爭閻田，晉大夫梁丙、張趯率陰戎伐潁。王使辭於晉，辭責讓也。適王有姻喪，乃使趙成如周弔，且致閻田與襚，反潁俘。夏六月，荀盈卒，使荀躒佐下軍。二十六年（魯昭公十年）秋七月，公薨，子昭公夷立。
## 據
* 《左氏春秋》
* 《史記·晉世家》
分類:晉公世家
韓獻子

**韓獻子**，姬姓，韓氏，諱**厥**，春秋之晉臣，韓武子之玄孫，子輿之子也。

少為趙盾所待，養及長，言於靈公，以為司馬。晉景公三年（魯宣公十二年），楚圍鄭，荀林父救之，及河，聞鄭及楚平，林父欲還。先縠不可，以中軍佐濟。厥謂林父曰：「先縠以偏師陷，子罪大矣。子為元帥，師不用命，誰之罪也。失屬亡師，為罪已重，不如進也。事之不捷，惡有所分。與其專罪，六人同之，不猶愈乎。」師遂濟，楚敗晉師於邲。

九年（魯成公二年），齊伐魯、敗衛，厥與郤克將兵八百乘伐齊救魯、衛，與齊師戰於鞌，齊師敗績。厥夢子輿謂己曰：「旦辟左右。」故中御而從齊頃公。自非元帥，御者皆居中，將在右，厥辟左右，故居中。邴夏曰：「射其御者，君子也。」齊頃公曰：「謂之君子而射之，非禮也。」射其左，越於車下。射其右，斃於車中。晉大夫綦母張喪車，從厥曰：「請寓乘。」從左右。綦母張既喪其車，欲從厥左右而載。皆肘之，使立於後。厥俛，定其右，右被射，仆車中，故俯安隱之。逢丑父與齊頃公易位。將及華泉，驂絓於木而止。厥執縶馬前，再拜稽首，奉觴加璧以進，曰：「寡君使羣臣為魯、衛請，曰：『無令輿師陷入君地。』下臣不幸，屬當戎行，無所逃隱。且懼奔辟，而忝兩君。臣辱戎士，敢告不敏，攝官承乏。」丑父使齊頃公下，如華泉取飲。獲逢丑父，齊頃公以免。翌年，賞鞌之功，作六軍，以厥為新中軍將。齊頃公來朝，公享之。齊侯視厥，厥曰：「君知厥也乎？」齊頃公曰：「服改矣。」戎、朝異服，言服改，明識其人。厥登，舉爵曰：「臣之不敢愛死，為兩君之在此堂也。」

十五年（魯成公六年），晉人謀去故絳。晉復命新田為絳，故謂此故絳。諸大夫皆曰：「必居郇、瑕氏之地，沃饒而近盬，國利君樂，不可失也。」時厥將新中軍，且為僕大夫。公揖而入，厥從。公立於寢庭，謂厥曰：「何如？」對曰：「不可。郇、瑕氏土薄水淺，其惡易覯。易覯則民愁，民愁則墊隘，於是乎有沈溺重膇之疾。不如新田，土厚水深，居之不疾，有汾、澮以流其惡，且民從教，十世之利也。夫山、澤、林、盬，國之寶也。國饒，則民驕佚。近寶，公室乃貧，不可謂樂。」公説，從之，遷於新田。趙莊姬，成公女，趙朔妻也。譖趙同、趙括於公。十七年（魯成公八年），殺趙同、趙括，以其田與祁奚。厥言於公曰：「成季之勛、宣孟之忠，而無後，為善者懼矣。三代之令王，皆數百年保天之祿。夫豈無辟王，頼前哲以免也。《周書》曰：『不敢侮鰥寡。』所以明德也。」乃立趙武，而反其田。

史記曰：晉景公之三年，晉司寇屠岸賈將作亂，誅靈公之賊趙盾。趙盾已死矣，欲誅其子趙朔。韓厥止賈，賈不聽。厥告趙朔令亡。朔曰：「子必能不絕趙祀，死不恨矣。」韓厥許之。及賈誅趙氏，厥稱疾不出。程嬰、公孫杵臼之藏趙孤趙武也，厥知之。晉景公十七年，病，卜大業之不遂者為祟。韓厥稱趙成季之功，今後無祀，以感景公。景公問曰：「尚有世乎？」厥於是言趙武，而復與故趙氏田邑，續趙氏祀。

景公薨，事厲公。厲公三年（魯成公十三年），欒書為帥，厥將下軍，敗秦師於麻隧，獲秦成差及不更女父。五年（魯成公十五年），楚侵鄭、衛，欒書欲報楚。厥曰：「無庸，使重其罪，民將叛之。無民，孰戰？」晉三郤害伯宗，譖而殺之，及欒弗忌。伯州犂奔楚。厥曰：「郤氏其不免乎！善人，天地之紀也，而驟絕之，不亡何待？」六年（魯成公十六年），晉伐鄭，楚救之。厥將下軍，從鄭成公，其御杜溷羅曰：「速從之。其御屢顧，不在馬，可及也。」厥曰：「不可以再辱國君。」乃止。郤至從鄭成公，其右茀翰胡曰：「諜輅之，余從之乘，而俘以下。」郤至曰：「傷國君有刑。」亦止。七年（魯成公十七年），欒書、中行偃執厲公，召厥，厥辭曰：「昔吾畜於趙氏，孟姬之讒，吾能違兵。古人有言曰：『殺老牛莫之敢屍。』而況君乎？二三子不能事君，焉用厥也！」

國語曰：欒書、中行偃圍公於匠麗氏，召韓厥，厥辭曰：「殺君以求威，非吾所能為也。威行為不仁，事廢為不知，享一利亦得一惡，非所務也。」中行偃欲伐之，欒書曰：「不可。其身果而辭順。順無不行，果無不徹，犯順不祥，伐果不克，夫以果戾順行，民不犯也。吾雖欲攻之，其能乎。」乃止。

明年，悼公即位。厥將中軍，為政。會楚伐宋，宋來告急，厥曰：「欲求得人，必先勤之。成霸、安疆，自宋始矣。」公救宋，楚師還。悼公元年（魯襄公元年），厥帥諸侯之師伐鄭，入其郛，敗其徒兵於洧上。於是齊、魯、曹、邾、杞諸侯之師次於鄫，以待晉師。晉師自鄭以鄫之師侵楚焦、夷及陳。公及衛獻公次於戚，以為之援。七年（魯襄公七年），韓獻子老，子宣子起代。厥卒，諡曰獻。二子無忌、起。
## 據
* 《史記·韓世家》
* 《左氏春秋》
分類:韓王世家
且鞮侯單于

**且鞮侯單于**，乃匈奴單于。姓攣鞮氏，名且鞮侯，伊稚斜單于之子，呴犁湖單于之弟也。

漢武帝太初四年，呴犁湖單于卒，其弟左大都尉且鞮侯立為單于。漢既誅大宛，威震外國，武帝意欲遂困胡，乃下詔曰：「高皇帝遺朕平城之憂，高后時單于書絕悖逆。昔齊襄公復九世之讎，春秋大之。」且鞮侯單于初立，恐漢襲之，盡歸漢使之不降者路充國等於漢。單于乃自謂「我兒子，安敢望漢天子。漢天子，我丈人行。」漢遣中郎將蘇武厚幣賂遺單于，單于益驕，禮甚倨，非漢所望也。天漢元年，浞野侯破奴得亡歸漢。天漢二年，漢使貳師將軍將三萬騎出酒泉，擊右賢王於天山，得首虜萬餘級而還。匈奴大圍貳師，幾不得脫。漢兵物故什六七。漢又使因杅將軍出西河，與強弩都尉會涿邪山，亡所得。使騎都尉李陵將步兵五千人出居延北千餘里，與單于會，合戰，陵所殺傷萬餘人，兵食盡，欲歸，單于圍陵，陵降匈奴，其兵得脫歸漢者四百人。單于乃貴陵，以其女妻之。天漢四年，漢使貳師將軍六萬騎，步兵七萬，出朔方；強弩都尉路博德將萬餘人，與貳師會；游擊將軍說步兵三萬人，出五原；因杅將軍敖將騎萬，步兵三萬人，出雁門。匈奴聞，悉遠其累重於余吾水北，而單于以十萬待水南，與貳師接戰。貳師解而引歸，與單于連鬥十餘日。游擊亡所得。因杅與左賢王戰，不利，引歸。太始元年，且鞮侯單于卒，立五年，長子左賢王立為狐鹿姑單于。
## 據
* 《史記·卷一百十·匈奴列傳第五十》
* 《漢書·卷九十四下·匈奴傳第六十四下》
分類:匈奴本紀
虛閭權渠單于

**虛閭權渠單于**，乃匈奴單于。姓攣鞮氏，狐鹿姑單于之子，壺衍鞮單于之弟也。

漢宣帝地節二年，壺衍鞮單于立十七年卒，弟左賢王立，為虛閭權渠單于。虛閭權渠單于以右大將女為大閼氏，而黜前單于所幸顓渠閼氏。顓渠閼氏父左大且渠怨望。是時匈奴不能為邊寇，於是漢罷外城，以休百姓。單于聞之喜，召貴人謀，欲與漢和親。左大且渠自請與呼盧訾王各將萬騎南旁塞獵，相逢俱入。行未到，會三騎亡降漢，言匈奴欲為寇。於是天子詔發邊騎屯要害處，使大將軍軍監治眾等四人將五千騎，分三隊，出塞各數百里，捕得虜各數十人而還。時匈奴亡其三騎，不敢入，即引去。其年，匈奴飢，人民畜產死十六七。又發兩屯各萬騎以備漢。其秋，匈奴前所得西嗕居左地者，其君長以下數千人皆驅畜產行，與甌脫戰，所戰殺傷甚眾，遂南降漢。

地節三年，西域城郭共擊匈奴，取車師國，得其王及人眾而去。單于復以車師王昆弟兜莫為車師王，收其餘民東徙，不敢居故地。而漢益遣屯士分田車師地以實之。地節四年，匈奴怨諸國共擊車師，遣左右大將各萬餘騎屯田右地，欲以侵迫烏孫西域。元康二年，匈奴遣左右奧鞬各六千騎，與左大將再擊漢之田車師城者，不能下。元康三年，丁令比三歲入犯匈奴，殺略人民數千，驅馬畜去。匈奴遣萬餘騎往擊之，無所得。神爵元年，單于將十萬餘騎旁塞獵，欲入邊。未至，會其民題除渠堂亡降漢言狀，漢以為言兵鹿奚盧侯，而遣後將軍趙充國將兵四萬餘騎屯緣邊九郡備虜。月餘，單于病歐血，因不敢入，還去，即罷兵。乃使題王都犁胡次等入漢，請和親，未報，會單于卒。

神爵二年，虛閭權渠單于立九年卒。自始立而黜顓渠閼氏，顓渠閼氏即與右賢王私通。右賢王會龍城而去，顓渠閼氏語以單于病甚，且勿遠。後數日，單于死。郝宿王刑未央使人召諸王，未至，顓渠閼氏與其弟左大且渠都隆奇謀，立右賢王屠耆堂為握衍朐鞮單于。
## 子
* 郅支單于 呼屠吾斯
* 呼韓邪單于 稽侯柵
## 據
* 《漢書·卷九十四下·匈奴傳第六十四下》
分類:匈奴本紀
韓宣子

**韓宣子**，姬姓，韓氏，諱**起**，春秋之晉臣，韓厥之子也。

晉悼公七年（魯襄公七年），十月，韓獻子告老，長子無忌有廢疾，將立之。辭曰：「《詩》曰：『豈不夙夜？謂行多露。』又曰：『弗躬弗親，庶民弗信。』無忌不才，讓，其可乎？請立起也。與田蘇遊，而曰好仁。《詩》曰：『靖共爾位，好是正直。神之聽之，介爾景福。』恤民為德，正直為正，正曲為直，參和為仁。如是則神聽之，介福降之。立之，不亦可乎？」庚戌，使起朝，遂老。悼公謂韓無忌仁，使掌公族大夫。起遂嗣為卿，徙居州。九年（魯襄公九年），公會諸侯伐鄭，起為上軍佐，佐荀偃，門於師之梁，鄭成，乃盟於戲而還。十三年（魯襄公十三年），公蒐於緜上以治兵，使起將上軍，辭以趙武。從之，起如故。悼公薨，事平公。

平公三年（魯襄公十八年），晉圍齊，起佐趙武，以上軍圍盧，弗克。十二月，伐雍門之荻，侵濰及沂而還。十年（魯襄公二十五年），起如齊蒞盟。十一年（魯襄公二十六年），起聘於周。周靈王使請事。對曰：「晉士起，將歸時事於宰旅，無他事矣。」王聞之曰：「韓氏其昌阜於晉乎。辭不失舊。」十二年（魯襄公二十七年），宋向戌善於趙武，又善於楚屈建，欲弭諸侯之兵以為名。來告趙武，武謀諸諸大夫。起曰：：「兵，民之殘也，財用之蠹，小國之大葘也。將或弭之，雖曰不可，必將許之。弗許，楚將許之，以召諸侯，則我失為盟主矣。」乃許之，楚及齊、秦皆許之。夏六月，盟於宋。十四年，吳季札使晉，曰：「晉國之政卒歸於韓、魏、趙矣。」

十七年（魯昭公元年），趙武卒，起將中軍，為政。十八年（魯昭公二年），使起如魯聘。觀書於大史氏，見《易》、《象》與《魯春秋》，曰：「周禮盡在魯矣，吾乃今知周公之德與周之所以王也。魯昭公享之。季孫宿賦緜之卒章，起賦角弓。宿拜曰：「敢拜子之彌縫敝邑，寡君有望矣。」宿賦節之卒章。既享，宴於季氏。有嘉樹焉，起譽之。宿曰：「宿敢不封殖此樹，以無忘角弓。」遂賦甘棠。起曰：「起不堪也，無以及召公。」遂如齊納幣，聘少姜。見公孫竈。公孫竈召子旗，使見起。起曰：「非保家之主也，不臣。」見公孫蠆。公孫蠆見彊，起謂之如子旗。大夫多笑之，唯晏嬰信之，曰：「夫子，君子也。君子有信，其有以知之矣。」自齊聘於衛，衛襄公享之，北宮佗賦淇澳。起賦木瓜。十九年（魯昭公三年），少姜既卒，齊景公使晏嬰請繼室於晉，曰：「君若不忘先君之好，惠顧齊國，則猶有先君之適及遺姑姊妹若而人。君若不棄敝邑，而辱使董振擇之，以備嬪嬙，寡人之願也。」起使羊舌肸對曰：「寡君之願也。寡君不能獨任其社稷之事，未有伉儷，在縗絰之中，是以未敢請。君有辱命，惠莫大焉。若惠顧敝邑，撫有晉國，賜之內主，豈惟寡君，舉群臣實受其貺，其自唐叔以下實寵嘉之。」夏五月，起如齊逆女。公孫蠆為少姜之有寵也，以其女更公女，而嫁公子。人謂起曰：「子尾欺晉，晉胡受之？」子尾，公孫蠆也。起曰：「我欲得齊，而遠其寵，寵將來乎？」二十一年（魯昭公五年），起如楚送女，楚靈王厚為之禮。起返，鄭簡公勞諸圉，辭不敢見。二十三年（魯昭公七年），鄭公孫僑來聘，會公寢疾，夢黃熊。起私問僑，僑以鯀對。起祀夏郊，公有間，公孫僑為豐施歸州田於起。起受之，以告公。公以與起。起初與趙武爭州田，病有之，以易原縣於宋大夫樂大心。平公薨，事昭公。

昭公元年（魯昭公十一年），起會周單成公於戚。六年（魯昭公十六年），起如鄭聘，鄭六卿餞起於郊。起曰：「二三君子請皆賦，起亦以知鄭志。」嬰齊賦野有蔓草。起曰：「孺子善哉。吾有望矣。」公孫僑賦鄭之羔裘。起曰：「起不堪也。」游吉賦褰裳。起曰：「起在此，敢勤子至於他人乎。」游吉拜。起曰：「善哉，子之言是。不有是事，其能終乎。」駟偃賦風雨，豐施賦有女同車，印癸賦蘀兮。起喜，曰：「鄭其庶乎。二三君子以君命貺起，賦不出鄭志，皆昵燕好也。二三君子，數世之主也，可以無懼矣。」起皆獻馬焉，而賦我將。公孫僑拜，使五卿皆拜，曰：「吾子靖亂，敢不拜德。」起有環，其一在鄭商。起謁諸鄭鄭定公，公孫僑弗與。買諸賈人，僑又不可。至是，起私覲於僑以玉與馬曰：「子命起舍夫玉，是賜我玉而免吾死也，敢不藉手以拜。」昭公薨，事頃公。頃公八年（魯昭公二十四年），王子朝亂周，起徵會於諸侯。翌年，會於黃父，以定王室。十二年（魯昭公二十八年），與趙、魏共分祁氏、羊舌氏十縣。秋，起卒，諡曰宣。四子須、叔禽、叔椒、子羽。

## 據
* 《史記·韓世家》
* 《左氏春秋》
分類:韓王世家
魏獻子

**魏獻子**，姬姓，諱**舒**，世本作**荼**，春秋時晉臣。《史記·魏世家》作魏悼子生魏絳，魏絳生魏嬴，嬴生魏獻子。世本作魏武子生魏莊子絳，莊子生魏獻子。

魏獻子事晉平公。初晉逐欒盈，平公八年（魯襄公二十三年），盈夜入曲沃，帥曲沃之甲，因魏舒，以晝入絳。盈初佐魏絳於下軍，舒私焉，故因之。士匄懼，奉公以如固宮，使子鞅逆舒，則成列既乘，將逆欒氏矣。鞅趨進曰：「欒氏帥賊以入，鞅之父與二三子在君所矣。使鞅逆吾子。鞅請驂乘。」遂超乘，命驅之。士匄逆諸階，執其手，賂之以曲沃。遂殺盈，滅欒氏。

衛孫林父逐其君獻公，獻公出奔齊。十年（魯襄公二十五年），公使舒及宛沒逆衛獻公，將使衛與之夷儀。十七年（魯昭公元年），荀吳伐無終及羣狄於太原，聚卒也。將戰，舒曰：「彼徒我車，所遇又阨，以什共車必克。困諸阨，又克。請皆卒，自我始。」乃毀車以為行，五乘為三伍。荀吳之嬖人，不肯即卒，斬以徇。為五陳以相離，兩於前，伍於後，專為右角，參為左角，偏為前距，以誘之。翟人笑之，未陳而薄之，大敗之。

平公薨，事昭公。昭公薨，事頃公。頃公十二年（魯昭公二十八年）韓起卒，舒為政。是年滅祁氏、羊舌氏，分祁氏之田以為七縣，分羊舌氏之田以為三縣。司馬彌牟為鄔大夫，賈辛為祁大夫，司馬烏（司馬督）為平陵大夫，舒庶子魏戊為梗陽大夫，知徐吾為塗水大夫，韓起孫韓固為馬首大夫，孟丙為盂大夫，樂霄為銅鞮大夫，趙朝為平陽大夫，僚安為楊氏大夫。周王子朝之亂，賈辛、司馬烏帥師納敬王。至是舒謂其有力於王室，故舉之。謂知徐吾、趙朝、韓固、魏戊，餘子之不失職，能守業者也。司馬彌牟、孟丙、樂霄、僚安其四人者，皆受縣而後見於舒，以賢舉也。賈辛將適其縣，見於舒。舒曰：「辛來。昔叔向適鄭，鬷蔑貎醜，欲觀叔向，從使之收器者而往，立於堂下，一言而善。叔向將飲酒，聞之，曰：『必鬷明也。』下，執其手以上，曰：『昔賈大夫惡，娶妻而美，三年不言不笑。禦以如臯，射雉，獲之，其妻始笑而言。賈大夫曰：「才之不可以已，我不能射，女遂不言不笑夫！」今子少不颺，子若無言，吾幾失子矣。言之不可以已也如是。』遂如故之。今女有力於王室，吾是以舉女。行乎。敬之哉。毋墮乃力。」仲尼聞舒之舉也，以為義，曰：「近不失親，遠不失舉，可謂義矣。」又聞其命賈辛也，以為忠，詩曰：「詩曰：『永言配命，自求多福』，忠也。魏子之舉也義，其命也忠，其長有後於晉國乎。」頃公薨，事定公。

定公二年（魯昭公三十二年），周敬王使來請城成周。舒及韓不信如京師，合諸侯之大夫於狄泉。尋盟，且令城成周。舒南面。衛彪徯曰：「魏子必有大咎。幹位以令大事，非其任也。詩曰：『敬天之怒，不敢戲豫；敬天之渝，不敢馳驅。』況敢幹位以作大事乎？」定公三年（魯定公元年），舒涖政。屬役於韓不信及周大夫原壽過，而田於大陸，焚焉，還，卒於寧。子取、孫曼多。

## 據
* 《左氏春秋》
* 《史記·魏世家》
分類:魏王世家
魏莊子

**魏莊子**，《史記·魏世家》作**魏昭子**。姬姓，諱**絳**，春秋時晉臣。《史記·魏世家》作魏悼子生魏絳，魏絳生魏嬴。嬴生魏獻子。世本作魏武子生魏莊子絳，莊子生魏獻子。

晉悼公即位，知絳勇而不亂，使為司馬。悼公三年（魯襄公三年）公會諸侯同盟於雞澤，公之弟揚干亂行於曲梁。絳戮其僕，公怒，謂羊舌赤曰：：「合諸侯以為榮也，今辱吾弟。揚干為戮，何辱如之？必殺魏絳，無失也！」將誅魏絳。對曰：「絳無貳誌，事君不辟難，有罪不逃刑，其將來辭，何辱命焉？」言終，絳至，授僕人書，將伏劍。士魴、張老止之。公讀其書曰：「日君乏使，使臣斯司馬。臣聞『師眾以順為武，軍事有死無犯為敬』。君合諸侯，臣敢不敬？君師不武，執事不敬，罪莫大焉。臣懼其死，以及揚干，無所逃罪。不能致訓，至於用鉞。臣之罪重，敢有不從以怒君心？請歸死於司寇。」公跣而出曰：「寡人之言，親愛也；吾子之討，軍禮也。寡人有弟，弗能教訓，使干大命，寡人之過也。子無重寡人之過，敢以為請。」公以絳為能以刑佐民矣，反役，與之禮食，使佐新軍。

四年（魯襄公四年），山戎無終子嘉父使孟樂來，因絳納虎豹之皮，以請和諸戎。公曰：「戎狄無親而貪，不如伐之。」魏絳曰：「諸侯新服，陳新來和，將觀於我。我德則睦，否，則攜貳。勞師於戎，而楚伐陳，必弗能救，是棄陳也。諸華必叛，戎，禽獸也，獲戎失華，無乃不可乎。夏訓有之曰：『有窮后羿......』」公曰：「后羿何如？」對曰：「昔有夏之方衰也，后羿自鉏遷於窮石，因夏民以代夏政。恃其射也，不修民事，而淫於原獸，棄武羅、伯困、熊髡、尨圉，而用寒浞。寒浞，伯明氏之讒子弟也，伯明后寒棄之，夷羿收之，信而使之，以為己相。浞行媚於內，而施賂於外，愚弄其民，而虞羿於田。樹之詐慝，以取其國家，外內咸服。羿猶不悛，將歸自田，家眾殺而亨之，以食其子，其子不忍食諸，死於窮門。靡奔有鬲氏。浞因羿室，生澆及豷，恃其讒慝詐偽，而不德於民，使澆用師滅斟灌及斟鄩氏。處澆於過，處豷於戈。靡自有鬲氏，收二國之燼，以滅浞，而立少康。少康滅澆於過，后杼滅豷於戈，有窮由是遂亡，失人故也。昔周辛甲之為大史也，命百官，官箴王闕。於《虞人之箴》曰：『芒芒禹跡，畫為九州，經啟九道，民有寢廟，獸有茂草，各有攸處，德用不擾。在帝夷羿，冒於原獸，忘其國恤，而思其麀牡。武不可重，用不恢於夏家。獸臣司原，敢告僕夫。』《虞箴》如是，可不懲乎？」於是公好田，故絳及之。公曰：「然則莫如和戎乎？」對曰：「和戎有五利焉：戎狄薦居，貴貨易土，土可賈焉，一也。邊鄙不聳，民狎其野，穡人成功，二也。戎狄事晉，四鄰振動，諸侯威懷，三也。以德綏戎，師徒不勤，甲兵不頓，四也。鑒於后羿，而用德度，遠至邇安，五也。君其圖之！」公說，使魏絳盟諸戎。修民事，田以時。

九年（魯襄公九年）冬，會諸侯伐鄭。趙武及魏絳斬行栗。師於汜，鄭恐，乃行成。冬十一月，同盟於戲而還。十二月，復伐之。門其三門，濟於陰阪，次於陰口而還。公歸，謀所以息民。絳請施舍，輸積聚以貸，自公以下，茍有積者盡出之。國無滯積，亦無困人，公無禁利，亦無貪民。祈以幣更，賓以特牲，器用不作，車服從給。行之期年，國乃有節，三駕而楚不能與爭。三駕三興師，謂晉悼公十年師於牛首，十一年師於向，其秋觀兵於鄭東門。十年（魯襄公十年），諸侯之師城虎牢而戍之。晉師城梧及製。梧、製皆鄭舊地。士魴及絳戍之。以偪鄭，鄭及晉平。

十一年（魯襄公十一年）夏四月，諸侯伐鄭。秋九月，復伐鄭，觀兵於鄭東門，鄭成，賂公以師悝、師觸、師蠲，皆樂師名。廣車、軘車淳十五乘，甲兵備，凡兵車百乘，歌鐘二肆，及其鎛磬，女樂二八。公以樂之半賜絳，曰：「子教寡人和諸戎狄以正諸華，八年之中，九合諸侯，如樂之和，無所不諧，請與子樂之。」辭曰：「夫和戎狄，國之福也。八年之中，九合諸侯，諸侯無慝，君之靈也，二三子之勞也，臣何力之有焉？抑臣願君安其樂而思其終也。《詩》曰：『樂只君子，殿天子之邦。樂只君子，福祿攸同。便蕃左右，亦是帥從。』夫樂以安德，義以處之，禮以行之，信以守之，仁以厲之，而後可以殿邦國、同福祿、來遠人，所謂樂也。《書》曰：『居安思危。』思則有備，有備無患。敢以此規。」公曰：「子之教，敢不承命。抑微子，寡人無以待戎，不能濟河。夫賞，國之典也，藏在盟府，不可廢也，子其受之！」絳於是始有金石之樂。徙治安邑。

十三年（魯襄公十三年）士魴卒，使絳佐下軍。十四年（魯襄公十四年），伐秦，公待於竟，使六卿帥諸侯之師以進。荀偃令曰：「雞鳴而駕，塞井夷竈，唯余馬首是瞻。」下軍將欒黶曰：「晉國之命，未是有也，余馬首欲東。」乃歸，下軍從之。晉大夫左史謂絳曰：「不待中行伯乎。」絳曰：「夫子命從帥，欒伯，吾帥也，吾將從之。從帥，所以待夫子也。」

晉平公時，欒黶卒，絳為下軍帥，黶子盈佐之。平公三年（魯襄公十八年），公會諸侯圍齊，絳及欒盈以下軍克邿，晉師焚其雍門及四郭，東侵及濰，南及沂。絳卒諡曰莊，《史記·魏世家》作昭。
## 據
* 《左氏春秋·襄公》
* 《史記·魏世家》
分類:魏王世家
呴犁湖單于

**呴犁湖單于**，漢書作**句黎湖單于**，乃匈奴單于。姓攣鞮氏，名呴犁湖，伊稚斜單于之子，烏維單于之弟也。

漢武帝太初三年，兒單于卒。子少，匈奴乃立其季父烏維單于弟右賢王呴犁湖為單于。呴犁湖單于立，漢使光祿徐自為出五原塞數百里，遠者千里，築城障列亭至盧朐，而使游擊將軍韓說、長平侯衛伉屯其旁，使強弩都尉路博德築居延澤上。其秋，匈奴大入雲中、定襄、五原、朔方，殺略數千人，敗數二千石而去，行壞光祿所築亭障。又使右賢王入酒泉、張掖，略數千人。會任文擊救，盡復失其所得而去。聞貳師將軍破大宛，斬其王還，單于欲遮之，不敢，其冬病死。呴犁湖單于在位一年，其弟左大都尉且鞮侯立為單于。
## 據
* 《史記·卷一百十·匈奴列傳第五十》
* 《漢書·卷九十四下·匈奴傳第六十四下》
分類:匈奴本紀
陳僖子

**陳僖子**，媯姓，陳氏，諱**乞**，春秋時齊臣，文子須無之孫，桓子無宇之子，陳武子之弟也。

陳乞事齊景公為大夫，其收賦稅於民以小鬥受之，其稟予民以大鬥，行陰德於民，而景公弗禁。由此田氏得齊眾心，宗族益彊，民思田氏。晏子數諫景公，景公弗聽。已而使於晉，與叔向私語曰：「齊國之政卒歸於田氏矣。」晏嬰卒後，景公五十七年（魯哀公四年），范、中行氏以邯鄲叛晉，晉攻之急，范、中行請粟於齊。乞欲樹黨於諸侯，乃說景公曰：「范、中行數有德於齊，齊不可不救。」齊使田乞救之而輸之粟。乞及弦施救范氏，圍晉五鹿。

景公太子死，後有寵姬曰鬻姒，史記作芮子，生子荼。五十八年（魯哀公五年），景公病，命國夏、高張以子荼為太子。景公薨，高、國立荼，是為晏孺子。而乞不說，欲立景公他子陽生。陽生素與乞歡。晏孺子之立也，羣公子奔衛，公子陽生及鉏奔魯。悼公元年（魯哀公六年），乞偽事高、國者，毎朝，必驂乘。所從，必言諸大夫曰：「始諸大夫不欲立孺子。孺子既立，君相之，大夫皆自危，謀作亂。彼皆偃蹇，將棄子之命。皆曰：『高、國得君，必偪我，盍去諸？』固將謀子，子早圖之。圖之，莫如盡滅之。需，事之下也。」及朝，則曰：「彼，虎狼也。見我在子之側，殺我無日矣，請就之位。」又謂諸大夫曰：「高昭子可畏也，及未發先之。二子者禍矣。恃得君而欲謀二三子，曰：『國之多難，貴寵之由，盡去之而後君定。』既成謀矣，盍及其未作也，先諸？作而後悔，亦無及也。」大夫從之。六月，乞及鮑牧與諸大夫以甲入於公宮。戰於莊，敗高、國。國夏、高張及弦施奔魯。弦施，字多，高、國之黨也。八月，乞使人之魯，迎陽生。逮夜，至於齊，匿乞家。國人知之，乞使子士之母養之，與饋者皆入。請諸大夫曰：「常之母有魚菽之祭，幸而來會飲。」會飲陳氏。乞盛陽生橐中，置坐中央。發橐，出陽生，曰：「此乃齊君矣。」大夫皆伏謁。將盟立之，乞誣曰：「吾與鮑牧謀共立陽生也。」鮑牧怒曰：「大夫忘景公之命乎？」諸大夫欲悔，陽生乃頓首曰：「可則立之，不可則已。」鮑牧恐禍及己，乃復曰：「皆景公之子，何為不可！」冬十月，遂立陽生於乞之家，是為悼公。乞使景公妾胡姬以荼如賴，史記作駘，去鬻姒，殺王甲，拘江説，囚王豹於句竇之丘。王甲、江説、王豹，並景公嬖臣，荼之黨。公使齊大夫朱毛告於乞，曰：「微子，則不及此。然君異於器，不可以二。器二不匱，君二多難，敢布諸大夫。」乞不對而泣，曰：「君舉不信群臣乎？以齊國之困，困又有憂。少君不可以訪，是以求長君，庶亦能容群臣乎！不然，夫孺子何罪？」毛復命，公悔之。毛：「君大訪於陳子，而圖其小可也。」乞遂弒荼。悼公既立，乞專齊政。五年（魯哀公十年）乞卒，諡曰僖，子瓘、恒。

《公羊傳·哀公六年》曰：景公謂陳乞曰：「吾欲立舍，何如。」陳乞曰：「所樂乎為君者，欲立之則立之，不欲立則不立。君如欲立之，則臣請立之。」陽生謂陳乞曰：「吾聞子蓋將不欲立我也。」陳乞曰：「夫千乘之主，將廢正而立不正，必殺正者。吾不立子者，所以生子者也。走矣。」與之玉節而走之。景公死而舍立。陳乞使人迎陽生於諸其家。除景公之喪，諸大夫皆在朝，陳乞曰：「常之母有魚菽之祭，願諸大夫之化我也。」諸大夫皆曰：「諾。」於是皆之陳乞之家坐。陳乞曰：「吾有所為甲，請以示焉。」諸大夫皆曰：「諾。」於是使力士舉巨囊而至於中霤，諸大夫見之，皆色然而駭，開之則闖然公子陽生也。陳乞曰：「此君也已！」諸大夫不得已皆逡巡北面，再拜稽首而君之爾。自是往弒舍。
## 據
* 《左氏春秋·哀公》
* 《史記·田敬仲完世家》
分類:田齊世家
閏振單于

**閏振單于**，匈奴之自立單于，姓攣鞮氏，屠耆單于之從弟也。

初封休旬王，漢宣帝五鳳二年（前五六年），休旬王將所主五六百騎，擊殺左大且渠，并其兵，至右地，自立為閏振單于，在西邊。其後，呼韓邪單于兄左賢王呼屠吾斯亦自立為郅支骨都侯單于，在東邊。四年（前五四年），閏振單于率其眾東擊郅支單于。郅支單于與戰，殺之，并其兵。
## 據
* 《漢書·卷九十四下·匈奴傳第六十四下》
分類:匈奴本紀
復株累若鞮單于

**復株累若鞮單于**，匈奴之單于，姓攣鞮氏，名**雕陶莫皋**，呼韓邪單于之長子也。

呼韓邪嬖左伊秩訾兄呼衍王女二人。長女顓渠閼氏，生二子，長曰且莫車，次曰囊知牙斯。少女為大閼氏，生四子，長曰雕陶莫皋，次曰且麋胥，皆長於且莫車，少子咸、樂二人，皆小於囊知牙斯。顓渠閼氏貴，且莫車愛。呼韓邪病且死，欲立且莫車，其母顓渠閼氏曰：「匈奴亂十餘年，不絕如髮，賴蒙漢力，故得復安。今平定未久，人民創艾戰鬥，且莫車年少，百姓未附，恐復危國。我與大閼氏一家共子，不如立雕陶莫皋。」大閼氏曰：「且莫車雖少，大臣共持國事，今舍貴立賤，後世必亂。」單于卒從顓渠閼氏計，立雕陶莫皋，約令傳國與弟。漢成帝建始二年（前三一年），呼韓邪卒。雕陶莫皋立，為復株累若鞮單于。

復株累若鞮單于立，遣子右致盧兒王醯諧屠奴侯入侍，以且麋胥為左賢王，且莫車為左谷蠡王，囊知牙斯為右賢王。復株累單于復妻王昭君，生二女，長女云為須卜居次，小女為當于居次。河平元年（前二八年），單于遣右皋林王伊邪莫演等奉獻朝正月。既罷，自言欲降。遣中郎將王舜往問降狀。伊邪莫演曰：「我病狂妄言耳。」遣去。歸到，官位如故，不肯令見漢使。翌年，單于上書願朝河平四年（前二五年）正月，遂入朝，加賜錦繡繒帛二萬匹，絮二萬斤，它如竟寧時。復株累單于立十年，鴻嘉元年（前二〇年）卒。弟且麋胥立，為搜諧若鞮單于。
## 據
* 《漢書·卷九十四下·匈奴傳第六十四下》
分類:匈奴本紀
屠耆單于

**屠耆單于**，匈奴之自立單于，姓攣鞮氏，名**薄胥堂**，握衍朐鞮單于之從兄也。

漢宣帝神爵二年（前六〇年），握衍朐鞮單于立薄胥堂為日逐王。神爵四年（前五八年），呼韓邪單于立。其冬，都隆奇與右賢王共立日逐王薄胥堂為屠耆單于，發兵數萬人東襲呼韓邪單于。呼韓邪單于兵敗走，屠耆單于還，以其長子都塗吾西為左谷蠡王，少子姑瞀樓頭為右谷蠡王，留居單于庭。五鳳元年（前五七年）秋，屠耆單于使日逐王先賢撣兄右奧鞬王為烏藉都尉各二萬騎，屯東方以備呼韓邪單于。是時，西方呼揭王來與唯犁當戶謀，共讒右賢王，言欲自立為烏藉單于。屠耆單于殺右賢王父子，後知其冤，復殺唯犁當戶。於是呼揭王恐，遂畔去，自立為呼揭單于。右奧鞬王聞之，即自立為車犁單于。烏藉都尉亦自立為烏藉單于。凡五單于。屠耆單于自將兵東擊車犁單于，使都隆奇擊烏藉。烏藉、車犁皆敗，西北走，與呼揭單于兵合為四萬人。烏藉、呼揭皆去單于號，共并力尊輔車犁單于。屠耆單于聞之，使左大將、都尉將四萬騎屯東方，以備呼韓邪單于，自將四萬騎西擊車犁單于。車犁單于敗，西北走，屠耆單于即引西南，留闟敦地。二年（前五六年），呼韓邪單于遣其弟右谷蠡王等西襲屠耆單于屯兵，殺略萬餘人。屠耆單于聞之，即自將六萬騎擊呼韓邪單于，行千里，未至嗕姑地，逢呼韓邪單于兵可四萬人，合戰。屠耆單于兵敗，自殺。
## 據
* 《漢書·卷九十四下·匈奴傳第六十四下》
分類:匈奴本紀
烏珠留若鞮單于

**烏珠留若鞮單于**，匈奴之單于，姓攣鞮氏，名**囊知牙斯**，呼韓邪單于之子也。

呼韓邪嬖左伊秩訾兄呼衍王女二人。長女顓渠閼氏，生二子，長曰且莫車，次曰囊知牙斯。少女為大閼氏，生四子，長曰雕陶莫皋，次曰且麋胥，皆長於且莫車，少子咸、樂二人，皆小於囊知牙斯。單于立雕陶莫皋，約令傳國與弟。漢成帝建始二年（前三一年），呼韓邪卒。雕陶莫皋立，為復株累若鞮單于，以囊知牙斯為右賢王。綏和元年（前八年），車牙若鞮單於且莫車卒。弟囊知牙斯立，為烏珠留若鞮單于。事漢恭順，漢哀帝元壽間入朝，尋以夏侯藩求地，始有拒漢語。復因求稅烏桓不得，啟釁。王莽篡漢時，改易單于印文，遂入寇。莽乃招誘呼韓邪諸子，欲分匈奴為十五單于。寇邊益劇。王莽大舉征伐匈奴，事未竟，北邊虛空，始建國五年（一三年），烏珠留若鞮單于卒，弟鹹立為烏累若鞮單于。
## 據
* 《漢書·卷九十四下·匈奴傳第六十四下》
分類:匈奴本紀
搜諧若鞮單于

**搜諧若鞮單于**，匈奴之單于，姓攣鞮氏，名**且麋胥**，呼韓邪單于之子，復株累若鞮單于同母弟也。

呼韓邪嬖左伊秩訾兄呼衍王女二人。長女顓渠閼氏，生二子，長曰且莫車，次曰囊知牙斯。少女為大閼氏，生四子，長曰雕陶莫皋，次曰且麋胥，皆長於且莫車，少子咸、樂二人，皆小於囊知牙斯。漢成帝建始二年（前三一年），呼韓邪卒。雕陶莫皋立，為復株累若鞮單于，以且麋胥為左賢王。鴻嘉元年（前二〇年）復株累單于卒。弟且麋胥立，為搜諧若鞮單于。搜諧單于立，遣子左祝都韓王朐留斯侯入侍，以且莫車為左賢王。搜諧單于立八歲，元延元年（前一二年），為朝二年發行，未入塞，病卒。弟且莫車立，為車牙若鞮單于。
## 據
* 《漢書·卷九十四下·匈奴傳第六十四下》
分類:匈奴本紀
陳成子

**陳成子**，媯姓，陳氏，諱**恒**，史記作**常**，春秋時齊臣，僖子乞之子。

齊悼公四年，乞卒，子恒代立，是為成子。恒初相悼公，鮑牧與悼公有郤，弒悼公。齊人共立其子壬，是為簡公。闞止者，字子我，初，陳乞召悼公於魯也。闞止知之，先待諸外。悼公曰：「事未可知，反，與壬也處。壬，即簡公名。故闞止有寵焉，及簡公即位，使為政。

恒憚闞止，驟顧諸朝。齊大夫朝，諸御鞅言於公曰：「陳、闞不可並也，君其擇焉。」君弗聽。闞止夕，陳逆殺人，逢之，遂執以入。陳氏方睦，使疾，而遺之潘沐，備酒肉焉，饗守囚者，醉而殺之，而逃。陳逆於是闞止盟諸陳於陳宗。初陳豹欲為闞止臣，使公孫言己，已有喪而止。既，而言之，曰：「有陳豹者，長而上僂，望視，事君子必得志，欲為子臣。吾憚其為人也，故緩以告。」闞止曰：「何害，是其在我也。」使為臣。他日，與之言政，說，遂有寵，謂之曰：「我盡逐陳氏而立女，若何？」對曰：「我遠於陳氏矣。且其違者不過數人，何盡逐焉？」遂告陳氏。陳逆曰：「彼得君，弗先，必禍子。」逆舍於公宮。簡公四年夏五月，恒兄弟四乘如公。闞止在幄，出，逆之，遂入，閉門。侍人禦之，陳逆殺侍人。公與婦人飲酒於檀臺，恒遷諸寢。公執戈，將擊之，大史子餘曰：「非不利也，將除害也。」恒出舍於庫，聞公猶怒，將出，曰：「何所無君。」陳逆抽劒，曰：「需，事之賊也。誰非陳宗？所不殺子者，有如陳宗。」乃止。闞止歸，屬徒攻闈與大門，皆不勝，乃出。陳氏追之，闞止，失道於弇中，適豐丘。豐丘人執之，以告，殺諸郭關。且將殺東郭賈，東郭賈者，闞止臣，所謂大陸子方也。陳逆請而免之。賈矯公命取車於道，及耏，眾知而東之，出雍門，陳豹與之車，弗受，曰：「逆為余請，豹與余車，余有私焉。事子我而有私於其讎，何以見魯、衛之士？」遂奔衛。恒執公於舒州，公曰：「吾早從鞅之言，不及此。」六月，恒弒簡公，立其弟驁，是為平公。平公十三年，晉荀瑤伐鄭，鄭駟弘請救於齊。齊救鄭及留舒，違榖七里，榖人不知。及濮，雨，不涉。國參曰：「大國在敝邑之宇下，是以告急。今師不行，恐無及也。」恒衣製杖戈，立於阪上，馬不出者，助之鞭之。荀瑤聞之，乃還。使謂恒曰：「大夫陳子，陳之自出。陳之不祀，鄭之罪也。故寡君使瑤察陳衷焉，謂大夫其恤陳乎？若利本之顛，瑤何有焉？」恒怒曰：「多陵人者皆不在，知伯其能久乎？」荀寅告恒曰：「有自晉師告寅者，將為輕車千乘以厭齊師之門，則可盡也。」恒曰：「寡君命恆曰：『無及寡，無畏眾。』雖過千乘，敢辟之乎？將以子之命告寡君。」荀寅曰：「吾乃今知所以亡。君子之謀也，始、衷、終皆舉之，而後入焉。今我三不知而入之，不亦難乎！」

《史記》云：恒與闞止俱為左右相，相簡公。恒心害闞止，闞止幸於簡公，權弗能去。於是恒復脩僖子之政，以大鬥出貸，以小鬥收。 齊人歌之曰：「嫗乎采，歸乎陳恒。」子我者，監止之宗人也，恒與陳氏有郤。陳氏疏族陳豹事子我有寵。子我曰：「吾欲盡滅陳氏適，以豹代陳氏宗。」豹曰：「臣於陳氏疏矣。」不聽。已而豹謂陳氏曰：「子我將誅陳氏，陳氏弗先，禍及矣。」子我舍公宮，恒兄弟四人乘如公宮，欲殺子我。子我閉門。簡公與婦人飲檀臺，將欲擊恒。太史子餘曰：「恒非敢為亂，將除害。」簡公乃止。恒出，聞簡公怒，恐誅，將出亡。陳子行曰：「需，事之賊也。」恒於是擊子我。子我率其徒攻陳氏，不勝，出亡。陳氏之徒追殺子我及監止。簡公出奔，陳氏之徒追執簡公於徐州。簡公曰：「蚤從禦鞅之言，不及此難。」陳氏之徒恐簡公復立而誅己，遂殺簡公。簡公立四年而殺。於是恒立簡公弟驁，是為平公。恒既殺簡公，懼諸侯共誅己，乃盡歸魯、衛侵地，西約晉韓、魏、趙氏，南通吳、越之使，脩功行賞，親於百姓，以故齊復定。恒言於齊平公曰：「德施人之所欲，君其行之；刑罰人之所惡，臣請行之。」行之五年，齊國之政皆歸恒。恒於是盡誅鮑、晏、監止及公族之彊者，而割齊自安平以東至瑯邪，自為封邑。封邑大於平公之所食。恒乃選齊國中女子長七尺以上為後宮，後宮以百數，而使賓客舍人出入後宮者不禁。及恒卒，有七十餘男。恒卒，子襄子代立。

説苑云：陳成子謂鴟夷子皮曰：「何與常也？」對曰：「君死吾不死，君亡吾不亡。」陳成子曰：「然。子何以與常？」對曰：「未死去死，未亡去亡，其有何死亡矣！」

韓非子云：鴟夷子皮事田成子，田成子去齊，走而之燕，鴟夷子皮負傳而從，至望邑，子皮曰：「子獨不聞涸澤之蛇乎。澤涸，蛇將徙，有小蛇謂大蛇曰：子行而我隨之，人以為蛇之行者耳，必有殺子，不如相銜負我以行，人以我為神君也。乃相銜負以越公道，人皆避之，曰：神君也。今子美而我惡，以子為我上客，千乘之君也。以子為我使者，萬乘之卿也，子不如為我舍人。」田成子因負傳而隨之，至逆旅，逆旅之君待之甚敬，因獻酒肉。

孔叢子云：墨子曰：「孔子怒景公之不封己，乃樹鴟夷子皮於田常之門。」詰之曰：夫樹人、為其信己也。

韓非子云：隰斯彌見田成子，田成子與登臺四望，三面皆暢，南望，隰子家之樹蔽之，田成子亦不言，隰子歸，使人伐之，斧離數創，隰子止之，其相室曰：『何變之數也？』隰子曰：『古者有諺曰：知淵中之魚者不祥。夫田子將有大事，而我示之知微，我必危矣。不伐樹未有罪也，知人之所不言，其罪大矣。』乃不伐也。

韓非子云：田成子，遊於海而樂之，號令諸大夫曰：言歸者死，顏涿聚曰：君遊海樂之，奈人有圖國者何？君雖樂之，將安得？田成子曰：寡人布令曰：言歸者死。今子犯寡人之令，援戈將擊之。顏涿聚曰：昔祭殺關龍逢，而紂殺王子比幹，今君雖殺臣之身，以三之可也。臣言為國非為身也。延頸而前曰：君擊之矣。君乃釋戈趣駕而歸，至三日而聞國人有謀，不內田成子者矣。田成子所以遂有齊國者，顏涿聚之力也。故曰：離內遠遊，則危身之道也。説苑作齊景公事。

列子云：齊田氏祖於庭，食客千人，中坐有獻魚雁者。田氏視之，乃嘆曰：「天之於民厚矣。殖五谷，生魚鳥，以為之用。」眾客和之如響。鮑氏之子年十二，預於次，進曰：「不如君言。天地萬物，與我並生類也。類無貴賤，徒以小大智力而相製，叠相食，非相為而生之。人取可食者而食之，豈天本為人生之。目蚊蚋囋膚，虎狼食肉，非天本為蚊蚋生人、虎狼生肉者哉。」

呂氏春秋云：田成子之所以得有國至今者，有兄曰完子，仁且有勇。越人興師誅田成子，曰：「奚故殺君而取國？ 」田成子患之。完子請率士大夫以逆越師，請必戰，戰請必敗，敗請必死。田成子曰：「夫必與越戰可也，戰必敗，敗必死，寡人疑焉。」完子曰：「君之有國也，百姓怨上，賢良又有死之臣蒙恥。以完觀之也，國已懼矣。今越人起師，臣與之戰，戰而敗，賢良盡死，不死者不敢人於國。君與諸孤處於國， 臣觀之，國必安矣。」完子行，田成子泣而遺之。夫死敗，人之所惡也，而反以為安，豈一道哉。故人主之聽者與士之學者，不可不博。 
## 據
* 《左氏春秋》
* 《史記·田敬仲完世家》
分類:田齊世家
烏藉單于

**屠耆單于**，匈奴之自立單于，姓攣鞮氏。

漢宣帝五鳳元年（前五七年）秋，屠耆單于使日逐王先賢撣兄右奧鞬王為烏藉都尉各二萬騎，屯東方以備呼韓邪單于。屠耆單于殺右賢王父子，呼揭王恐自立為呼揭單于。右奧鞬王自立為車犁單于。烏藉都尉亦自立為烏藉單于。凡五單于。屠耆單于自將兵東擊車犁單于，使都隆奇擊烏藉。烏藉、車犁皆敗，西北走，與呼揭單于兵合為四萬人。烏藉、呼揭皆去單于號，共并力尊輔車犁單于。二年（前五六年），李陵子復立烏藉都尉為單于，呼韓邪單于捕斬之，遂復都單于庭。
## 據
* 《漢書·卷九十四下·匈奴傳第六十四下》
分類:匈奴本紀
郅支骨都侯單于

**郅支骨都侯單于**，乃匈奴單于。姓攣鞮氏，名**呼屠吾斯**，虛閭權渠單于之子，呼韓邪單于之兄也。

漢宣帝五鳳二年（前五六年），五單于之亂，呼屠吾斯於東邊自立為單于，敗閏振單于，並其兵。進攻呼韓邪，復破之，遂都單于庭。呼韓邪降漢，亦遣使奉獻於漢。漢元帝時，因漢優遇呼韓邪，怨之，殺漢使者。會康居使使者迎，郅支遂西入康居。建昭三年（前三六年），甘延壽、陳湯發兵討斬之。
## 據
* 《漢書·卷九十四下·匈奴傳第六十四下》
分類:匈奴本紀
呼韓邪單于

**呼韓邪單于**，乃匈奴單于。姓攣鞮氏，名**稽侯柵**，虛閭權渠單于之子，郅支骨都侯單于之弟也。

握衍朐提單于時，稽侯柵出亡，漢宣帝神爵四年（前五八年），姑夕王與烏禪幕及左地貴人共立之。未幾，國內紛爭，五單于之亂。郅支單于復與之相抗，左伊秩訾王勸令歸漢，從之。於是得漢助，民眾漸盛。遂歸北庭，國中亦安。及陳湯誅郅支，呼韓邪復入朝。漢元帝以宮女王嬙賜為閼氏，漢元帝建始二年（前三一年），呼韓邪單于卒，子復株累若鞮單于立。
## 子
* 復株累若鞮單于 雕陶莫皋
* 搜諧若鞮單于 且麋胥
* 車牙若鞮單于 且莫車
* 烏珠留若鞮單于 囊知牙斯
* 烏累若鞮單于 咸
* 呼都而尸道皋若鞮單于 輿
* 盧渾，右賢王
* 樂，左賢王
* 銖婁渠堂，右賢王
* 伊屠智牙師，右谷蠡王
## 據
* 《漢書·卷九十四下·匈奴傳第六十四下》
分類:匈奴本紀
烏累若鞮單于

**烏累若鞮單于**，乃匈奴單于。姓攣鞮氏，名**咸**，呼韓邪單于之子，烏珠留若鞮單于之弟也。

初為右犁汙王，王莽誘之，拜為孝單于。旋出塞歸庭。始建國五年（十三年），烏珠留單于卒，為匈奴貴人所立，貪王莽賂遺，常與新和親，而寇掠仍不絕。天鳳五年（十八年）卒，弟呼都而尸道皋若鞮單于立。
## 據
* 《漢書·卷九十四下·匈奴傳第六十四下》
分類:匈奴本紀
握衍朐鞮單于

**握衍朐鞮單于**，乃匈奴單于。姓攣鞮氏，名**屠耆堂**。

初代父為右賢王，漢宣帝神爵二年（前六〇年），虛閭權渠單于卒，屠耆堂立，為握衍朐鞮單于。復修和親，性兇惡，盡殺虛閭權渠時用事貴人。又免於子弟近親，而任用顓渠閼氏弟都隆奇。及其子弟代之。神爵四年（前五八年），國內多叛，立虛閭權渠單于子稽侯柵為呼韓邪單于。而發兵擊握衍朐提。握衍朐提敗走。忿恨自殺。
## 據
* 《漢書·卷九十四上·匈奴傳第六十四上》
分類:匈奴本紀
壺衍鞮單于

**壺衍鞮單于**，乃匈奴單于。姓攣鞮氏，狐鹿姑單于之子也。

漢昭帝始元二年（前八五年），狐鹿姑單于卒，子壺衍鞮立。年少，國內乖離，其臣衛律主和親，歸蘇武、馬宏等。及衛律卒，漸致貧弱。漢宣帝時侵烏孫，烏孫求救於漢。趙充國等與烏孫合擊，大敗之。後自將擊烏孫，歸道為丁零、烏桓、烏孫三國所襲，復多喪失，國勢益弱。在位十七年，地節二年（前六八年），壺衍鞮單于卒，弟虛閭權渠單于立。
## 據
* 《漢書·卷九十四上·匈奴傳第六十四上》
分類:匈奴本紀
狐鹿姑單于

**狐鹿姑單于**，乃匈奴單于。姓攣鞮氏，且鞮侯單于之子也。

漢武帝太始元年（前九六年），且鞮侯單于卒，狐鹿姑立。常與漢構釁，漢貳師將軍李廣利深入要功，匈奴已去，乃引還。單于知其疲，自將邀擊，虜李廣利歸。自武帝世，累用兵邊域，匈奴苦之。至是遺書於漢，復言和親。漢以新敗，許之。漢昭帝始元二年（前八五年），狐鹿姑卒，子壺衍鞮單于立。
## 據
* 《漢書·卷九十四上·匈奴傳第六十四上》
分類:匈奴本紀
烏維單于

**烏維單于**，乃匈奴單于。姓攣鞮氏，伊稚斜單于之子也。

漢武帝元鼎三年（前一一四年），伊稚斜單于卒，烏維立。時漢武帝樹威四域，巡邊至朔方，使郭吉諷單于歸命。單于怒，留不遺。而遣使求和親，欲多得漢財物。紿漢使曰，欲入漢見天子。面相結為兄弟，漢使歸報，為築邸於長安，而單于迄不至。元封六年（前一〇五年），烏維單于卒，子兒單于立。
## 據
* 《漢書·卷九十四上·匈奴傳第六十四上》
分類:匈奴本紀
伊稚斜單于

**伊稚斜單于**，乃匈奴單于。姓攣鞮氏，老上單于之子，軍臣單于之弟也。

初為左谷蠡王，漢武帝元朔三年（前一二六年），軍臣單于卒，伊稚斜攻敗太子於單而自立。漢武帝時，伊稚斜屢犯漢邊，為衛青、霍去病所敗。單于潰圍走，自後匈奴遠遁，漠南遂無王庭。元鼎三年（前一一四年），伊稚斜卒，烏維單于立。
## 據
* 《漢書·卷九十四上·匈奴傳第六十四上》
分類:匈奴本紀
軍臣單于

**軍臣單于**，乃匈奴單于。姓攣鞮氏，老上單于之子也。

漢文帝後三年（前一六一年），老上單于卒，軍臣單于立。屢絕和親犯漢邊，漢置三將軍屯兵備之。漢武帝時，使邊人誘單于於馬邑，單于以十萬騎入塞。漢將王恢、韓安國伏兵馬邑以待。雁門尉史以告，單于乃引還。自後數侵漢邊，為衛青所敗，漢遂取河南地。元朔三年（前一二六年），軍臣單于卒，弟伊稚斜攻敗太子於單而自立。
## 據
* 《漢書·卷九十四上·匈奴傳第六十四上》
分類:匈奴本紀
老上單于

**老上單于**，乃匈奴單于。姓攣鞮氏，名**稽粥**，冒頓單于之子也。

漢文帝前六年（前一七四年），冒頓單于卒，子稽粥立為老上單于。漢文帝遣宗女為閼氏，使宦官中行說傅以行。說降單于，為之謀主。由是履寇漢邊，漢遣使遺單于書。單于亦報謝，復言和親事。漢文帝後三年（前一六一年），老上單于卒，子軍臣單于立。
## 據
* 《漢書·卷九十四上·匈奴傳第六十四上》
分類:匈奴本紀
基臨尼師今

**基臨尼師今**，乃新羅第十五王。姓昔氏，一作**基立**，助賁尼師今之孫也。

伯父儒禮尼師今十五年（二九八年），冬十二月，王薨。基臨尼師今立，父乞淑伊飡，性寬厚，人皆稱之。二年（二九九年），春正月，拜長昕爲伊飡，兼知內外兵馬事。二月，祀始祖廟。三年（三〇〇年）春正月，與倭國交聘。二月，巡幸比列忽，親問高年及貧窮者，賜穀有差。三月，至牛頭州，望祭太白山。樂浪、帶方兩國歸服。五年（三〇二年）春、夏旱。七年（三〇四年）秋八月，地震。泉湧。九月，京都地震，壞民屋有死者。十年（三〇七年），復國號新羅。十三年（三一〇年），夏五月，王寢疾彌留，赦內外獄囚。六月，王薨。訖解尼師今立。
## 據
* 《三國史記·卷第二·新羅本紀第二》
分類:新羅本紀
閔中王

**閔中王**，乃高句麗第四王。諱**解邑朱**，瑠璃明王之子，大武神王之弟也。

大武神王二十七年冬十月，王薨。大子太子幼少，不克卽政。於是，國人推戴解邑朱以立之。冬十一月，大赦。二年，春三月，宴群臣。夏五月，國東大水，民饑，發倉賑給。三年，秋七月，王東狩，獲白獐。冬十一月，星孛于南，二十日而滅。十二月，京都無雪。四年，夏四月，王田於閔中原。秋七月，又田，見石窟，顧謂左右曰：「吾死，必葬於此，不須更作陵墓。」九月，東海人高朱利獻鯨魚目，夜有光。冬十月，蠶支落部大家戴升等一萬餘家，詣樂浪投漢。五年，王薨。王后及群臣，重違遺命，乃葬於石窟，號為閔中王。大武神王元子解憂，繼而卽位為慕本王。
## 據
* 《三國史記·卷第十四·高句麗本紀第二》
分類:高句麗本紀
慕本王

**慕本王**，乃高句麗第五王。諱**解憂**，一作**解愛婁**，大武神王之元子也。

大武神王二十七年冬十月，王薨。太子幼少，國人推戴王弟解邑朱以立之為閔中王。閔中王五年，王薨，解憂繼而卽位。為人，暴戾不仁，不恤國事，百姓怨之。元年，秋八月，大水，山崩二十餘所。冬十月，立王子翊為王太子。二年，春，遣將襲漢北平、漁陽、上谷、太原。而遼東太守祭肜，以恩信待之，乃復和親。三月，暴風拔樹。夏四月，殞霜雨雹。秋八月，發使賑恤國內饑民。四年，王日增暴虐，居常坐人，臥則枕人。人或動搖，殺無赦，臣有諫者，彎弓射之。六年，冬十一月，杜魯弑其君。杜魯，慕本人，侍王左右，慮其見殺，乃哭。或曰：「大丈夫何哭為？古人曰：『撫我則后，虐我則讎。』今王行虐以殺人，百姓之讎也，爾其圖之。」杜魯藏刀以進王前，王引而坐。於是，拔刀害之。遂葬於慕本原，號為慕本王。琉璃王子古鄒加再思之子宮繼立為太祖大王。
## 據
* 《三國史記·卷第十四·高句麗本紀第二》
分類:高句麗本紀
小獸林王

**小獸林王**，一作**小解朱留王**，乃高句麗第十七王。諱**丘夫**，故國原王之子也。

丘夫身長大有雄略。故國原王二十五年，立為太子。故國原王四十一年冬十月二十三日，薨，太子卽位。二年，夏六月，秦王苻堅，遣使及浮屠順道，送佛像、經文。王遣使廻謝，以貢方物。立大學，敎育子弟。三年，始頒律令。四年，僧阿道來。五年，春二月，始創省門寺，以置順道；又創伊弗蘭寺，以置阿道。此海東佛法之始。秋七月，攻百濟水谷城。六年，冬十一月，侵百濟北鄙。七年，冬十月，無雪，雷，民疫。百濟將兵三萬，來侵平壤城。十一月，南伐百濟。遣使入前秦朝貢。八年，旱，民饑相食。秋九月，契丹犯北邊，陷八部落。十三年，秋九月，星孛于西北。十四年，冬十一月，王薨。葬於小獸林，號為小獸林王，無嗣，弟伊連卽位為故國壤王。
## 據
* 《三國史記·卷第十八·高句麗本紀第六》
分類:高句麗本紀
故國壤王

**故國壤王**，乃高句麗第十八王。諱**伊連**，一作**於只支**，故國原王之子，小獸林王之弟也。

小獸林王在位十四年，薨，無嗣，弟伊連卽位。二年，夏六月，王出兵四萬，襲遼東。先是，燕王慕容垂命帶方王慕容佐，鎭龍城。佐聞我軍襲遼東，遣司馬郝景，將兵救之，高句麗軍擊敗之，遂陷遼東、玄菟，虜男女一萬口而還。冬十月，燕慕容農將兵來侵，復遼東、玄菟二郡。初，幽、冀流民，多來投，農以范陽龐淵，為遼東太守，招撫之。十二月，地震。三年，春正月，立王子談德為太子。秋八月，王發兵，南伐百濟。冬十月，桃李華。牛生馬，八足二尾。五年，夏四月，大旱。秋八月，蝗。六年，春，饑人相食，王發倉賑給。秋九月，百濟來侵，掠南鄙部落而歸。七年，秋九月，百濟遣達率眞嘉謨，攻破都押城，虜二百人以歸。八年，遣使新羅修好，新羅王遣姪實聖為質。三月，下敎：崇信佛法求福。命有司，立國社，修宗廟。夏五月，王薨。葬於故國壤，號為故國壤王。太子談德立為廣開土王。
## 據
* 《三國史記·卷第十八·高句麗本紀第六》
分類:高句麗本紀
安臧王

**安臧王**，一作**安藏王**，乃高句麗第二十二王。諱**興安**，文咨明王之長子也。

文咨在位七年，立為太子。二十八年，王薨，太子即位。二年，春正月，遣使入梁朝貢。二月，梁高祖封王為寧東將軍都督營、平二州諸軍事高句麗王，遣使者江法盛，賜王衣冠劒佩，魏兵就海中執之，送洛陽。魏封王為安東將軍領護東夷校尉遼東郡開國公高句麗王。秋九月，入梁朝貢。三年，夏四月，王幸卒本，祀始祖廟。五月，王至自卒本，所經州邑貧乏者，賜穀三斛。五年春，旱。秋八月，遣兵侵百濟。冬十月，饑，發倉賑救。十一月，遣使如魏，進良馬十匹。八年，春三月，遣使入梁朝貢。九年，冬十一月，遣使如梁朝貢。十一年，春三月，王畋於黄城之東。冬十月，王與百濟戰於五谷，克之，殺獲二千餘級。十三年，夏五月，王薨，號爲安臧王。無嗣子，弟寶延即位為安原王。
## 據
* 《三國史記·卷第十九·高句麗本紀第七》
分類:高句麗本紀
安原王

**安原王**，乃高句麗第二十三王。諱**寶延**，文咨明王之子，安臧王之弟也。

寶延身長七尺五寸，有大量，安臧王愛友之。安臧王在位十三年，薨，無嗣子，故即位。梁高祖下詔襲爵。二年，春三月，魏帝詔策使持節散騎常侍領護東夷校尉遼東郡開國公高句麗王，賜衣冠、車旗之飾。夏四月，遣使入梁朝貢。六月，遣使入魏朝貢。冬十一月，遣使入梁朝貢。三年，春正月，立王子平成為太子。二月，遣使入魏朝貢。四年，東魏詔加王驃騎大將軍，餘悉如故。遣使入魏朝貢。五年，春二月，遣使入梁朝貢。夏五月，國南大水，漂沒民屋，死者二百餘人。冬十月，地震。十二月，雷，大疫。六年，春夏，大旱。發使撫恤饑民。秋八月，蝗。遣使入東魏朝貢。七年，春三月，民饑，王巡撫賑救。冬十二月，遣使入東魏朝貢。九年，夏五月，遣使入東魏朝貢。十年，秋九月，百濟圍牛山城，王遣精騎五千，擊走之。冬十月，桃李華。十二月，遣使入東魏朝貢。十一年，春三月，遣使入梁朝貢。十二年，春三月，大風拔木飛瓦。夏四月，雹。冬十二月，遣使入東魏朝貢。十三年，冬十一月，遣使入東魏朝貢。十四年，冬十一月，遣使入東魏朝貢。十五年，春三月，王薨，號為安原王。長子平成即位為陽原王。
## 據
* 《三國史記·卷第十九·高句麗本紀第七》
分類:高句麗本紀
陽原王

**陽原王**，或云**陽崗上好王**，乃高句麗第二十四王。諱**平成**，安原王之長子也。

平成生而聰慧，及壯，雄豪過人，以安原在位三年，立為太子。至十五年，安原王薨，太子即位。冬十二月，遣使入東魏朝貢。二年，春二月，王都梨樹連理。夏四月，雹。冬十一二月，遣使入東魏朝貢。三年，秋七月，改築白巖城，葺新城。遣使入東魏朝貢。四年，春正月，以濊兵六千，攻百濟獨山城，新羅將軍朱珍來援，故不克而退。秋九月，丸都進嘉禾。遣使入東魏朝貢。五年，遣使入東魏朝貢。六年，春正月，百濟來侵，陷道薩城。三月，攻百濟金峴城。新羅人乘間取二城。夏六月，遣使入北齊朝貢。秋九月，北齊封王，為使持節、侍中、驃騎大將軍、領護東夷校尉、遼東郡開國公、高句麗王。七年，夏五月，遣使入北齊朝貢。秋九月，突厥來圍新城，不克，移攻白巖城。王遣將軍高紇，領兵一萬，拒克之，殺獲一千餘級。新羅來攻，取十郡。八年，築長安城。十年，冬，攻百濟熊川城，不克。十二月晦，日有食之。無氷。十一年，冬十月，虎入王都，擒之。十一月，太白晝見。遣使入北齊朝貢。十三年，夏四月，立王子陽成為太子，遂宴群臣於內殿。冬十月，丸都城干朱理叛，伏誅。十五年，春三月，王薨，號為陽原王。長子陽成立為平原王。
## 據
* 《三國史記·卷第十九·高句麗本紀第七》
分類:高句麗本紀
赫居世居世干

**赫居世居世干**，乃新羅始祖初王。姓朴氏，諱**赫居世**。

古朝鮮遺民分居山谷之間，爲六村：一曰閼川楊山村，二曰突山高墟村，三曰觜山珍支村，四曰茂山大樹村，五曰金山加利村，六曰明活山高耶村，是爲辰韓六部。高墟村長蘇伐公望楊山麓蘿井傍林間，有馬跪而嘶，則徃觀之。忽不見馬，只有大卵，剖之，有嬰兒出焉，則收而養之，及年十餘歲，岐嶷然夙成。六部人以其生神異推尊之，漢宣帝五鳳元年甲子四月丙辰即位，號居西干，時年十三，國號徐那伐。辰人謂瓠爲朴，以初大卵如瓠，故以朴爲姓，居西干，辰言王。

居世干五年春正月，龍見於閼英井，右脇誕生女兒。老嫗見而異之，收養之，以井名名之。及長，有德容。始祖聞之，納以爲妃。有賢行，能內輔，時人謂之二聖。八年，倭人行兵欲犯邊，聞始祖有神德，乃還。十七年，王巡撫六部，妃閼英從焉。勸督農桑，以盡地利。十九年春正月，卞韓以國來降。二十一年，築京城，號曰金城。二十六年春正月，營宮室於金城。三十年夏四月己亥晦，日有食之。樂浪人將兵來侵，見邊人夜戶不扃，露積被野，相謂曰：「此方民不相盜，可謂有道之國。吾儕潛師而襲之，無異於盜，得不愧乎？」乃引還。三十二年秋八月乙卯晦，日有食之。三十八年春二月，遣瓠公聘於馬韓。馬韓王讓瓠公曰：「辰、卞二韓爲我屬國，比年不輸職貢，事大之禮，其若是乎？」對曰：「我國自二聖肇興，人事修，天時和，倉庾充實，人民敬讓。自辰韓遺民以至卞韓、樂浪、倭人無不畏懷。而吾王謙虛，遣下臣修聘，可謂過於禮矣。而大王赫怒，劫之以兵，是何意耶？」王憤欲殺之，左右諫止，乃許歸。前此中國之人苦秦亂東來者衆，多處馬韓東，與辰韓雜居，至是䆮盛，故馬韓忌之，有責焉。瓠公者，未詳其族姓，本倭人，初以瓠繫腰渡海而來，故稱瓠公。三十九年，馬韓王薨，或說居世干曰：「西韓王前辱我使，今當其喪征之，其國不足平也。」居世干曰：「幸人之災，不仁也。」不從，乃遣使弔慰。五十三年，東沃沮使者來獻良馬二十匹，曰：「寡君問南韓有聖人出，故遣臣來享。」六十一年春三月，居西干升遐，葬虵陵，在曇巖寺北。太子南解立，號次次雄。
## 據
* 《三國史記·卷第一·新羅本紀第一》
分類:新羅本紀
南解次次雄

**南解次次雄**，乃新羅第二王。姓朴氏，諱**南解**，赫居世居世干之嫡子也。

南解身長大，性沉厚，多智略。母閼英夫人。妃雲帝夫人。繼父即位稱元。元年秋七月，樂浪兵至，國金城數重。王謂左右曰：「二聖弃國，孤以國人推戴，謬居於位，危懼若涉川水。今鄰國來侵，是孤之不德也，爲之若何？」左右對曰：「賊幸我有喪，妾以兵來，天必不祐，不足畏也。」賊俄而退歸。三年春正月，立始祖廟。冬十月丙辰朔，日有食之。五年春正月，王聞脫解之賢，以長女妻之。七年秋七月，以脫解爲大輔，委以軍國政事。八年，春夏旱。十一年，倭人遣兵船百餘艘掠海邊民戶，發六部勁兵以禦之。樂浪謂內虛，來攻金城，甚急。夜有流星墜於賊營，衆懼而退，屯於閼川之上，造石堆二十而去。六部兵一千人追之，自吐含山東至閼川，見石堆，知賊衆乃止。十三年秋七月戊子晦，日有食之。十五年京城旱。秋七月，蝗。民饑，發倉廩救之。十六年春二月，北溟人耕田，得濊王印獻之。十九年，大疫，人多死。冬十一月，無氷。二十年秋，太白入太微。二十一年秋九月，蝗。王薨，葬虵陵園內。太子儒理尼師今立。
## 據
* 《三國史記·卷第一·新羅本紀第一》
分類:新羅本紀